(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΟΗ΄

Δευτέρα 29 Αυγούστου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Άδεια απουσίας των Βουλευτών κ.κ. Α. Μπούρα και Ε. Καρασαρλίδου, σελ.
2. Ανακοινώνεται ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και τον ν.3153/2003 "Ποινική ευθύνη των Υπουργών", όπως ισχύει,

α. Στις 12.8.2016: Ποινική δικογραφία που αφορά σε πρόσωπα που διετέλεσαν Υπουργοί Εθνικής Άμυνας το 2001 και το 2006 και β. Στις 29.8.2016: Ποινική δικογραφία που αφορά στον πρώην Υπουργό Οικονομικών κ. Ιωάννη Βαρουφάκη, σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Κατάθεση αναφορών, σελ.
2. Συζήτηση επικαίρων ερωτήσεων:
α) Προς τον Υπουργό Υποδομών, Μεταφορών και Δικτύων:
i. σχετικά με την έναρξη των εργασιών κατασκευής του δρόμου Πάτρας-Πύργου, σελ.
ii. σχετικά με τη σύμβαση του Ελληνικού Δημοσίου με τη Digea, σελ.
β) Προς τον Υπουργό Επικρατείας, σχετικά με την "κλοπή" της εικόνας της ΕΡΤ από τον τηλεοπτικό σταθμό ΣΚΑΙ κατά τη μετάδοση της λειτουργίας του Δεκαπενταύγουστου από την Παναγία της Τήνου, σελ.
γ) Προς τον Υπουργό Αγροτικής Ανάπτυξης και Τροφίμων:
 i. σχετικά με το "πάγωμα" του συνόλου των εκτιμήσεων των ζημιών στις εκμεταλλεύσεις του αγροτοκτηνοτροφικού κόσμου και κατ' επέκταση των αποζημιώσεων από τον ΕΛΓΑ, σελ.
ii. σχετικά με τις καταστροφές στην παραγωγή του πορτοκαλιού στον Νομό Ηλείας από το έντομο του διαλευρώδους, σελ.
δ) Προς τον Υπουργό Οικονομικών, σχετικά με τον Ειδικό Φόρο Κατανάλωσης (ΕΦΚ) στο κρασί, σελ.

ΠΡΟΕΔΡΕΥΩΝ

ΛΥΚΟΥΔΗΣ Σ., σελ.

ΟΜΙΛΗΤΕΣ

Α. Επί διαδικαστικού θέματος:
ΛΥΚΟΥΔΗΣ Σ. , σελ.

Β. Επί των επικαίρων ερωτήσεων:
ΑΛΕΞΙΑΔΗΣ Τ. , σελ.
ΑΡΑΜΠΑΤΖΗ Φ. , σελ.
ΚΟΚΚΑΛΗΣ Β. , σελ.
ΚΟΥΤΣΟΥΚΟΣ Γ. , σελ.
ΜΠΟΛΑΡΗΣ Μ. , σελ.
ΝΙΚΟΛΟΠΟΥΛΟΣ Ν. , σελ.
ΠΑΠΠΑΣ Ν. , σελ.
ΣΠΙΡΤΖΗΣ Χ. , σελ.
ΣΥΝΤΥΧΑΚΗΣ Ε. , σελ.
ΤΖΑΒΑΡΑΣ Κ. , σελ.

Γ. ΠΑΡΕΜΒΑΣΕΙΣ:

ΝΙΚΟΛΟΠΟΥΛΟΣ Ν. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΟΗ΄

Δευτέρα 29 Αυγούστου 2016

Αθήνα, σήμερα στις 29 Αυγούστου 2016, ημέρα Δευτέρα και ώρα 18.07΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Z΄ Αντιπροέδρου αυτής κ. **ΣΠΥΡΙΔΩΝΟΣ ΛΥΚΟΥΔΗ**.

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, αρχίζει η συνεδρίαση.

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από το Γραμματέα της Βουλής κ. Ιωάννη Κεφαλογιάννη, Βουλευτή Νομού Ρεθύμνης, τα εξής:

Α. ΚΑΤΑΘΕΣΗ ΑΝΑΦΟΡΩΝ

(Να μπει η σελ. 7Α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει η σελ. 7 Β)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα συζητηθεί η τρίτη με αριθμό 1177/22-8-2016 επίκαιρη ερώτηση πρώτου κύκλου του Βουλευτή Ηλείας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Κουτσούκου προς τον Υπουργό Υποδομών, Μεταφορών και Δικτύων,σχετικά με την έναρξη των εργασιών κατασκευής του δρόμου Πάτρας – Πύργου.

Θα απαντήσει ο Υπουργός Υποδομών, Μεταφορών και Δικτύων κ. Χρήστος Σπίρτζης.

Κύριε συνάδελφε, έχετε δύο λεπτά για την πρωτολογία σας.

**ΓΙΑΝΝΗΣ ΚΟΥΤΣΟΥΚΟΣ:** Ευχαριστώ, κύριε Πρόεδρε.

Κύριε Υπουργέ, είναι η τρίτη φορά που ερχόμαστε στη Βουλή, μέσω της διαδικασίας του κοινοβουλευτικού ελέγχου, προκειμένου να ρωτήσουμε τι θα γίνει επιτέλους με αυτόν τον πολύπαθο δρόμο Πάτρα-Πύργος. Θέλω να σας πω ότι επειδή πέρασα αρκετές μέρες στην εκλογική μου περιφέρεια, είναι ένα από τα βασικά ερωτήματα, μεταξύ των άλλων προβλημάτων, που αντιμετωπίζει ο κόσμος

Μέχρι τώρα, κύριε Υπουργέ, ό,τι μας έχετε πει έχει διαψευσθεί. Δηλαδή προσπαθήσατε στην αρχή να διασκεδάσετε τις εντυπώσεις μετά την κατάτμηση του έργου, λέγοντας ότι μέχρι τον Ιούνιο του 2015 θα έχουν προχωρήσει οκτώ δημοπρατήσεις, μετά όταν ήλθαμε εδώ τον Νοέμβριο μας είπατε ότι θα ξεκινήσουν οι δημοπρατήσεις τον Δεκέμβρη και έχει περάσει ενάμιση χρόνος, έχουν γίνει μόνο τρεις από τις οκτώ δημοπρατήσεις του κατατετμημένου πλέον έργου και, ω του θαύματος, κύριε Πρόεδρε, τις έχει πάρει ένας νέος εθνικός εργολάβος, η εταιρεία «ΤΟΞΟΤΗΣ», για την οποία τόσα γράφονται και λέγονται αυτές τις μέρες.

Το ερώτημα, κύριε Υπουργέ, είναι πότε θα γίνουν οι υπόλοιπες δημοπρασίες. Έχουν εγκριθεί οι συμβάσεις των δημοπρασιών που έχουν γίνει από το Ελεγκτικό Συνέδριο; Πότε θα κάνετε και θα συντάξετε τον φάκελο του μεγάλου έργου, για να εγκριθεί από την Ευρωπαϊκή Επιτροπή και θα ενταχθεί στο τομεακό πρόγραμμα του Υπουργείου Μεταφορών η χρηματοδότησή του; Εν πάση περιπτώσει εκείνο που περιμένουν από εσάς να ακούσουν οι πολίτες της Ηλείας και όσοι θρηνούν θύματα είναι πότε θα ξεκινήσει το έργο και ποιο θα είναι το χρονοδιάγραμμα της υλοποίησής του.

Διότι, κύριε Υπουργέ, οι πολίτες γνωρίζουν πολύ καλά ότι όπου κατατμήθηκαν τα έργα, κάποιο λάθεψε στη μέση. Εμείς διεκδικούμε αυτοκινητόδρομο Πάτρα-Πύργος. Δεν θέλουμε δρόμο από τον Πύργο μέχρι τα Δουνέικα και από την Αμαλιάδα μέχρι τη Βάρδα. Τέτοιους έχουμε, δόξα τω Θεώ. Πώς θα διασφαλιστεί το ότι με αυτές τις εκπτώσεις που έδωσαν οι εργολάβοι θα υλοποιηθεί το έργο και δεν θα τα παρατήσουν στη μέση; Πώς θα συνεννοηθούν οι οκτώ εργολαβίες και τι θα γίνει με την τελευταία εργολαβία που αφορά τη δυτική Αχαΐα, που όλοι περιμένουν να απαντήσετε στο αίτημα για την επαναχάραξη;

Όλα αυτά δείχνουν ότι ο προγραμματισμός του έργου είναι στο αβέβαιο μέλλον. Εκτός κι αν σήμερα μας πείτε κάτι διαφορετικό και με έναν τρόπο που μπορεί να μας πείσει, βέβαια.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Κουτσούκο.

Κύριε Υπουργέ, έχετε τον λόγο για τρία λεπτά.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Ευχαριστώ, κύριε Πρόεδρε.

Κατ’ αρχάς, να απαντήσω σε αυτά που ενδιαφέρουν πρωτίστως τους πολίτες της Ηλείας, της Αχαΐας και της Μεσσηνίας, δηλαδή το χρονοδιάγραμμα.

Αξιότιμε κύριε συνάδελφε, όπως ξέρετε στην πρώτη εργολαβία για το έργο Πάτρα-Πύργος, ο διαγωνισμός αρχικά είχε προκηρυχθεί στις 8 Μαρτίου του 2016. Αναβλήθηκε δύο φορές, στις 22 Μαρτίου και στις 5 Μαΐου και δεν διενεργήθηκε ούτε την τρίτη φορά, λόγω της αποχής της ΕΜΔΥΔΑΣ και των εργοληπτών.

Επαναπροκηρύχθηκε και έγινε στις 12 Ιουλίου, άρα στις εξαγγελίες μας όχι μόνο ήμασταν συνεπέστατοι, αλλά το κάναμε και νωρίτερα. Όπως είχαμε προγραμματίσει, κάθε μήνα θα έβγαινε μία δημοπρασία.

Το πρώτο έργο έχει προϋπολογισμό 67.200.000 ευρώ, έχει προαίρεση 3.400.000 ευρώ και έχει έκπτωση 53%.

Η δεύτερη εργολαβία έχει προϋπολογισμό 58.400.000 ευρώ και προαίρεση 1.600.000 ευρώ. Οι τιμές που σας αναφέρω συμπεριλαμβάνουν τον ΦΠΑ. Το μήκος του αυτοκινητόδρομου είναι 8,96 χιλιόμετρα και η έκπτωση είναι 55,32%.

Στην τρίτη εργολαβία ο προϋπολογισμός είναι 53.250.000 ευρώ και οι προαιρέσεις 4.450.000 ευρώ. Το μήκος του αυτοκινητόδρομου είναι 10,9 χιλιόμετρα, η έκπτωση 57,45%.

Στην τέταρτη εργολαβία ο προϋπολογισμός είναι 70.710.000 ευρώ και το μήκος του αυτοκινητόδρομου είναι 9 χιλιόμετρα. Ο διαγωνισμός θα γίνει στις 27 Σεπτεμβρίου αυτού του έτους.

Στην πέμπτη εργολαβία το έργο προσδιορίζεται να προκηρυχθεί στο τέλος Σεπτέμβρη του 2016 ή στις αρχές Οκτώβρη. Ο εκτιμώμενος προϋπολογισμός είναι 70.000.000 ευρώ.

Στην έκτη εργολαβία το έργο προγραμματίζεται μέχρι τις 20 Οκτωβρίου του 2016, στην έβδομη μέχρι 30 Νοεμβρίου του 2016 και στην όγδοη μέχρι το τέλος του 2016.

Στην επίκαιρη ερώτησή σας ρωτάτε αν θα τηρηθούν οι πρόνοιες του άρθρου 5 του ν.4219/2013, δηλαδή του νόμου της αναθεώρησης της σύμβασης. Αναφέρω τι προβλεπόταν στην αναθεώρηση της σύμβασης ως πρόνοιες και θα τοποθετηθώ πάνω σ’ αυτές.

Το Πάτρα-Πύργος αναφέρει ο νόμος του 2013 ότι πρέπει να έχει ολοκληρωθεί όχι αργότερα από την ολοκλήρωση του έργου της σύμβασης παραχώρησης, το Καλό Νερό-Κυπαρισσία να έχει ολοκληρωθεί στο τέλος του 2016 και για το Πύργος-Καλό Νερό έχει ένα ευχολόγιο. Θα το διαβάσω ακριβώς. Λέει: «Παραμένει έργο προτεραιότητας το οποίο περιλαμβάνεται στον εθνικό σχεδιασμό για τη σύνδεση του αυτοκινητοδρόμου Πάτρα-Πύργος-Τσακώνα με τον αυτοκινητόδρομο Κόρινθος-Τρίπολη-Καλαμάτα».

Είναι προφανές από τις πρόνοιες αυτές ότι και στην αναθεωρημένη σύμβαση παραχώρησης διατυπώθηκαν μερικές ημερομηνίες, για να χρυσώσουν το χάπι στους πολίτες της δυτικής Ελλάδας, ημερομηνίες ψευδείς, όπως και τα χρονοδιαγράμματα των παραχωρήσεων του κ. Σουφλιά.

Η προηγούμενη κυβέρνηση είχε προγραμματίσει, λοιπόν, μία διαγωνιστική διαδικασία με ψευδές χρονοδιάγραμμα που απευθυνόταν μόνο στις έξι μεγάλες τεχνικές εταιρείες και οι μελέτες, οι ποσότητες και οι εργασίες που προβλέπονταν θα γίνονταν από την κοινοπραξία που μετείχαν οι περισσότερες και οι μεγαλύτερες τεχνικές εταιρείες, δηλαδή της Ολυμπίας Οδού. Θα σας το καταθέσω αυτό για να το έχετε.

Δεν τα λέω εγώ αυτά. Η υπηρεσία τα αναφέρει και βάζει τα εξής θέματα για τον αρχικό διαγωνισμό: Η δημοπράτηση, λέει, θα γινόταν σε δύο στάδια. Προϋπόθεση για την πρόσκληση αυτή ήταν η ένταξη του έργου σε συγχρηματοδοτούμενο πρόγραμμα της Ευρωπαϊκής Ένωσης. Οι οικονομικές προσφορές των διαγωνιζομένων θα γίνονταν με κατ’ αποκοπή τιμές για ομάδες ή για υποομάδες εργασιών, δηλαδή το δημόσιο δεν θα είχε ακριβείς προμετρήσεις και θα έδιναν μια τιμή για όλα τα χωματουργικά του Πάτρα-Πύργος, για όλες τις γέφυρες του Πάτρα-Πύργος κ.ο.κ..

Οι παραπάνω όροι και οι επιλογές, λέει η υπηρεσία, δημιουργούσαν σοβαρά προβλήματα και κινδύνους σε ό,τι αφορά την ομαλή εξέλιξη του διαγωνισμού, αλλά και σε ό,τι αφορά την εξασφάλιση της χρηματοδότησης του έργου από την Ευρωπαϊκή Ένωση, για λόγους που είναι προφανείς.

Σημειώνεται ότι εξαρχής μία εταιρεία είχε καταθέσει προσφυγή και αίτηση για ασφαλιστικά μέτρα. Το εξ αντικειμένου σαφές πλεονέκτημα των εταιρειών που ήταν μέλη του παραχωρησιούχου και είχαν συμμετάσχει στην εκπόνηση των μελετών και στην κατασκευή μέρους των εργασιών του δημοπρατούμενου έργου όχι μόνο δεν ελαχιστοποιείτο, αλλά αντίθετα αυξανόταν με το επιλεγέν σύστημα υποβολής προσφορών, δηλαδή το παλιό.

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, να πούμε τα υπόλοιπα στη δευτερολογία, γιατί έχετε ήδη μιλήσει διπλάσιο χρόνο.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Έχουμε πολλά να πούμε στη δευτερολογία γιατί, όχι ο κ. Κουτσούκος, αλλά άλλοι συνάδελφοι και κάποιοι απ’ αυτούς που συμμετέχουν στο διαγωνισμό, αξιοποιούν αυτές τις τρεις δημοπρασίες, κύριε Πρόεδρε, για να σπεκουλάρουν.

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, απλά να φροντίσουμε λίγο τον χρόνο.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Βεβαίως. Αλλά αυτά που λέμε δεν τα λέω εγώ. Οι υπηρεσίες τα λένε. Οι υπηρεσίες λένε ότι αν βγάζαμε το έργο δεν θα είχε χρηματοδότηση από την Ευρωπαϊκή Επιτροπή. Οι υπηρεσίες λένε ότι δεν υπήρχαν ποσότητες. Οι υπηρεσίες λένε κι άλλα. Θέλετε να τα πω στη δευτερομιλία; Θα τα πω στη δευτερομιλία.

Ολοκληρώνω την πρωτομιλία μου. Θα καταθέσω και το έγγραφο, για να το έχει και ο κ. Κουτσούκος, αν θέλει από τώρα. Είναι και οι πίνακες των τριών δημοπρασιών που έχουν γίνει.

(Στο σημείο αυτό ο Υπουργός Υποδομών, Μεταφορών και Δικτύων κ. Χρήστος Σπίρτζης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επομένως, αγαπητέ συνάδελφε, δεν υπήρχαν μελέτες, όπως δεν υπήρχαν και στον υπόλοιπο αυτοκινητόδρομο. Δεν υπήρχαν συγκεκριμένες ποσότητες και εργασίες. Ο διαγωνισμός απευθυνόταν μόνο στις μεγάλες εταιρείες. Οι περισσότερες απ’ αυτές μετείχαν στην παραχώρηση του Πάτρα-Πύργος και θα τις αναφέρουμε. Είναι ο «ΑΚΤΩΡΑΣ», η «ΤΕΡΝΑ», η «J&P», η «ΑΘΗΝΑ», η «VINCI» και η «HOCHTIEF». Για να ξέρει και ο κόσμος τι γίνεται. Δεν υπήρχαν ολοκληρωμένες απαλλοτριώσεις. Δεν υπήρχε φάκελος του έργου, δεν υπήρχε μελέτη κόστους-οφέλους, δεν υπήρχε τίποτα.

Άρα, αν συνεχίζαμε τον διαγωνισμό που βρήκαμε και δεν τον ακυρώναμε, θα είχαμε να αντιμετωπίσουμε τα προβλήματα που είχαν ως συνήθως τα δημόσια έργα της χώρας, δηλαδή μη χρηματοδότηση από την Ευρωπαϊκή Επιτροπή λόγω «στρεβλού ανταγωνισμού», λέει η υπηρεσία, δεύτερον, διαδικαστικές και δικαστικές εμπλοκές, τρίτον, πρόσθετες αποζημιώσεις, τέταρτον, πολύ μεγαλύτερο κόστος για το δημόσιο, πέμπτον, πριμοδότηση συγκεκριμένων εταιρειών, των γνωστών μεγάλων εταιρειών εβδόμης τάξης που μετείχαν και στην παραχώρηση της Ολυμπίας Οδού.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Κύριοι συνάδελφοι και κύριε Υπουργέ, θερμά παρακαλώ να φροντίσουμε λίγο τον χρόνο.

Κύριε Κουτσούκο, έχετε τον λόγο για τη δευτερολογία σας.

**ΓΙΑΝΝΗΣ ΚΟΥΤΣΟΥΚΟΣ:** Και εγώ με την ανοχή σας, κύριε Πρόεδρε.

Κύριε Υπουργέ, μας είπατε ακριβώς τις ίδιες δικαιολογίες που είπατε εδώ στη Βουλή στις 20-4-2015, όταν απαντήσατε στην επίκαιρη ερώτησή μου σχετικά με το γιατί κατατμήσατε το έργο. Τότε, βεβαίως, εσείς, ο νεοφώτιστος στην Κυβέρνηση ΣΥΡΙΖΑ, αλλά και τα υπόλοιπα στελέχη του ΣΥΡΙΖΑ, μπορούσατε να ξιφουλκείτε κατά της διαπλοκής και των μεγάλων εργολάβων.

Έχει περάσει τώρα ενάμισης χρόνος. Έχει πέσει το φύλλο συκής. Πρέπει να αποδείξετε, κύριε Υπουργέ, όπως η γυναίκα του Καίσαρα που δεν φτάνει να είναι τίμια, αλλά και να φαίνεται, ότι κι εσείς είστε το ίδιο. Ότι δεν κόψατε τον δρόμο, δηλαδή, σε οκτώ κομμάτια για να τα πάρουν κάποιοι δικοί σας.

Και πώς αποδεικνύεται αυτό; Αποδεικνύεται από το γεγονός, όπως είπα, ότι τις τρεις εργολαβίες τις έχει πάρει ένας γνωστός εργολάβος, γνωστός κουμπάρος δικός σας και άλλου μεγάλου στελέχους της Κυβέρνησης, για τον οποίον λέγονται τα χίλια μύρια. Για μαύρα χρήματα τον καταγγέλλει ο κ. Καμμένος, ότι έχει απλήρωτους εργαζόμενους, ότι είναι υπερήμερος σε μεγάλες δουλειές. Τώρα πρέπει να του απαντήσει και ο παρακαθήμενός σας, κ. Παππάς, γιατί καθυστέρησε στην εγγυητική, γιατί διεκδικεί να γίνει κι αυτός ένα άλλο μέρος του συστήματος το οποίο υποτίθεται πολεμούσατε, διεκδικώντας μια τηλεοπτική άδεια. Άρα, λοιπόν, πετύχατε τον πρώτο στόχο, να μοιράσετε τις δουλειές αλλού.

Αλλά τους πολίτες της Ηλείας τους ενδιαφέρει πότε θα γίνει το έργο, κύριε Υπουργέ. Και εγώ σας έθεσα συγκεκριμένα ερωτήματα. Είναι σίγουρο ότι θα εκτελεστούν και οι οκτώ εργολαβίες; Ότι θα συνενωθούν σε έναν ενιαίο αυτοκινητόδρομο; Είναι βέβαιο ότι δεν θα υπάρξουν προβλήματα με την χάραξη που διεκδικούσαν στη δυτική Αχαΐα και είχε τελεσιδικήσει η απόφαση στο Συμβούλιο της Επικρατείας;

Είναι βέβαιο, κύριε Υπουργέ, ότι με 57% έκπτωση θα εκτελεστεί το έργο ή θα γίνουν τα γνωστά, θα πάρουν τις προκαταβολές και να φύγουν, θα το αφήσουν ημιτελές; Ή θα τους δώσετε πανωτίμι, όπως κάνατε στη Λέσβο με πρόσθετη σύμβαση ή με επανατιμολόγηση; Υπάρχει στην πιάτσα μια φημολογία με τα γνωστά γραφεία που ασχολούνται με τις επανατιμολογήσεις. Δεν θέλω να την ανοίξω τώρα αυτή τη συζήτηση.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Να την ανοίξουμε.

**ΓΙΑΝΝΗΣ ΚΟΥΤΣΟΥΚΟΣ:** Βεβαίως, να την ανοίξουμε.

Εκείνο που έχει σημασία είναι ότι εσείς πρέπει να απαντήσετε στους πολίτες της δυτικής Ελλάδας –αυτήν τη στιγμή εκτός του δικτύου των αυτοκινητοδρόμων είναι μόνο η Ηλεία, διότι δεν ολοκληρώνεται ο κύκλος Πάτρα-Πύργος-Τσακώνα- αν αυτός ο σχεδιασμός θα υλοποιηθεί, αν θα γίνουν τα έργα, πότε θα ξεκινήσουν και πότε θα τελειώσουν. Γιατί δεν φτάνει να ξεκινήσει ένα έργο. Πρέπει και να τελειώσει.

Και όπως διαβάσαμε, κύριε Υπουργέ, την προηγούμενη Κυριακή, δώσατε κάτι παραπάνω στους παραχωρησιούχους και στους κατασκευαστές της Ολυμπίας Οδού, για να επιταχύνουν το χρονοδιάγραμμα, για να παραδώσουν το έργο στις αρχές του 2017. Δεν ξέρω με τι το συνδέετε στον πολιτικό σας σχεδιασμό -γιατί δεν κάνετε τίποτα τυχαίο- αλλά το ερώτημα είναι η πρόνοια του άρθρου 5 του νόμου που μας διαβάσατε προηγουμένως, που έλεγε ότι ο δρόμος Πάτρα-Πύργος θα ολοκληρωθεί ταυτόχρονα με την Ολυμπία Οδό, αν μπορεί να γίνει;

Και φυσικά η απάντηση η δικιά μου είναι ότι δεν θα γίνει. Διότι αν πάρουμε την καλύτερη εκδοχή, το έργο θα γίνει -το δικό μας- το 2021. Άρα, εδώ έχετε παρανομήσει. Και μη μας λέτε τώρα ότι δεν ήταν καλά προετοιμασμένος ο διαγωνισμός, γιατί οι ίδιες οι υπηρεσίες που σας λένε αυτά είναι αυτές που συνέταξαν το ΦΕΚ και δημοσιεύτηκε στην Εφημερίδα των Ευρωπαϊκών Κοινοτήτων. Και ξέρετε ότι οι γραφειοκράτες των Βρυξελλών τα κοιτάνε όλα. Δεν δημοσιεύεται τίποτα τυχαία. Το έργο είχε ενταχθεί στο επιχειρησιακό πρόγραμμα των μεταφορών της Ευρωπαϊκής Ένωσης, είχε πάρει ταυτάριθμο κωδικό στο Πρόγραμμα Δημοσίων Επενδύσεων και είχε ΦΕΚ. Κι εσείς καταργήσατε τον διαγωνισμό παρανόμως, τον ακυρώσατε, ενώ θα μπορούσατε να τον αναστείλετε, για να τα μελετήσετε ξανά όλα αυτά καλύτερα.

Άρα, κατά την άποψή μας, υπήρξε μια σκοπιμότητα. Σας καταγγέλλουμε γι’ αυτό. Σας το καταλογίζουμε. Εσείς δεν θα είστε Υπουργός όταν αυτό το έργο ολοκληρωθεί ,αν ολοκληρωθεί. Εμείς, όμως, θα είμαστε εδώ για να επαγρυπνούμε, γιατί οφείλουμε, με βάση την εντολή που μας έχει δώσει ο λαός της Ηλείας, να πρωτοστατούμε για την ολοκλήρωση αυτού του έργου.

Οι απαντήσεις που μας δώσατε σήμερα δυστυχώς δεν είναι καθόλου πειστικές ούτε για το πότε θα ξεκινήσει ούτε για το πότε θα τελειώσει. Μας είπατε μόνο χρονοδιαγράμματα των δημοπρασιών. Για την «ταμπακιέρα», που λέει ο λαός μας, δηλαδή για το πότε ξεκινάει και πότε ολοκληρώνεται ένα έργο, δεν μας είπατε τίποτα. Πείτε, λοιπόν, χρονοδιαγράμματα, για να δούμε αν θα διαψευστείτε για άλλη μία φορά, όπως έχει γίνει μέχρι τώρα.

Ευχαριστώ, κύριε Πρόεδρε, και για τη μικρή ανοχή.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Κουτσούκο.

Κύριε Υπουργέ, έχετε τον λόγο.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Κύριε Πρόεδρε, πρέπει επιτέλους να ειπωθούν οι πραγματικές αλήθειες στο Κοινοβούλιο και όχι τα ψέματα και η λάσπη κάποιων καναλιών, της Νέας Δημοκρατίας και όσων συντάσσονται με συγκεκριμένα συμφέροντα, δηλαδή αυτά τού να κάνουμε διαγωνισμούς ώστε το 80% των έργων να είναι στους «εκλεκτούς», στις έξι μεγάλες τεχνικές εταιρείες και σε δυο-τρεις ξένες.

Να θυμίσω ότι ο αυτοκινητόδρομος Πάτρα-Πύργος ήταν τμήμα της παραχώρησης Κόρινθος-Πάτρα-Πύργος-Τσακώνα. Το θυμάστε αυτό. Το τμήμα του αυτοκινητοδρόμου στην αναθεώρηση της σύμβασης παραχώρησης βγήκε εκτός από την προηγούμενη κυβέρνηση, όχι από τη δική μας.

Έχετε πει, κύριε Κουτσούκο, ότι δώσατε κι εσείς μάχη για να υπάρχει δέσμευση από την προηγούμενη κυβέρνηση για να δημοπρατηθεί το έργο. Και το αποδεχόμαστε αυτό μαζί με όλους τους υπόλοιπους, κυρίως τους πολίτες, όμως οι μελέτες που θα εδημοπρατούντο από το έργο, έγιναν από τον παραχωρησιούχο, δηλαδή από τις έξι εταιρείες που ανέφερα και πριν.

Υπήρχαν κενά στον διαγωνισμό; Διαβάζω, για να δούμε ποιος «στήνει» εδώ δουλειές και ποιος πρέπει και να είναι και να φαίνεται τίμιος: «Ακολουθούν ενδεικτικά παραδείγματα για τα ανωτέρω, ασχέτως αν η προκαλούμενη αύξηση δαπάνης είναι μικρή ή μεγάλη» λέει η υπηρεσία, η ίδια η υπηρεσία. «Πρώτον, τοποθέτηση τρισδιάστατου γεωτάπητα, γεωκυψέλες στα πρανή των ορυγμάτων. Η εργασία αναφέρεται στις γεωτεχνικές μελέτες. Η εργασία αναφέρεται ως υποχρέωση του αναδόχου στην περιγραφή των περιλαμβανόμενων στην κατ’ αποκοπή τιμή των χωματουργικών. Δεν περιλαμβάνεται στις προμετρήσεις.

Δεύτερον, αποστράγγιση πρανών ορυγμάτων σε περιοχές με υψηλό υδροφόρο ορίζοντα. Η εργασία δεν αναφέρεται σαφώς στις γεωτεχνικές μελέτες κ.λπ., δεν περιλαμβάνεται στις προμετρήσεις.

Τρίτον, επισκευές ημιτελών τεχνικών, γέφυρες και οχετοί με αγκυρώσεις και λοιπά. Η εργασία δεν περιλαμβάνεται στις προμετρήσεις.

Τέταρτον,…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Κύριε Πρόεδρε, το έχω καταθέσει. Να το διαβάσει ο κ. Κουτσούκος.

Σας καταθέτω, επίσης, κύριε Κουτσούκο, όλες τις μελέτες, πώς ήταν και πώς είναι, ποιες ήταν πριν οι ποσότητες και ποιες είναι σήμερα, ποιες εργασίες δεν προβλέπονταν. Και δεν είναι δύο φάκελοι, είναι πέντε DVD, τι παραδώσανε και πώς γίνεται το έργο.

(Στο σημείο αυτό ο Υπουργός Υποδομών, Μεταφορών και Δικτύων κ.

Χρήστος Σπίρτζης καταθέτει για τα Πρακτικά τους προαναφερθέντες φακέλους, οι οποίοι περιέχουν τα προαναφερθέντα έγγραφα και τα προαναφερθέντα ηλεκτρονικά μέσα αποθήκευσης δεδομένων (DVD), τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Να τα δώσετε στον κ. Κουτσούκο, να βάλει έναν μηχανικό, για να καταλάβει πώς γινόντουσαν τα έργα.

Σκόπιμα αναφέρετε ότι γίνεται κατάτμηση. Πότε γίνεται κατάτμηση, κύριε συνάδελφε; Παράνομα γίνεται κατάτμηση -αυτός είναι ο όρος- όταν «σπας» ένα έργο, για να μην τηρείς την οδηγία και την νομοθεσία, ό,τι γινόταν στην περιφέρεια της Θεσσαλονίκης δηλαδή και αλλού. Δηλαδή, όταν πας σε διαδικασίες πρόχειρων διαγωνισμών, αναθέσεων, μη δημοσιότητας, μικρότερων χρονικών διαστημάτων δημοπράτησης και λοιπά. Δεν έγινε κάτι τέτοιο και το γνωρίζετε πάρα, πάρα πολύ καλά.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Υπουργού)

Κύριε Πρόεδρε, δεν γίνεται να μην απαντήσω. Χίλια συγγνώμη, αλλά ζητώ την ανοχή σας.

Υπάρχει -αυτό θέλω να μας πείτε- οποιαδήποτε βοήθεια ή οποιαδήποτε επιδότηση σε κάποιον διαγωνιζόμενο; Το γνωρίζετε πολύ καλά ότι δεν υπάρχει. Τι υπάρχει όμως; Ότι δεν θα πάρουν οι γνωστές μεγάλες εταιρείες το έργο με μηδενική έκπτωση, όπως πήραν το Κόρινθος–Πάτρα και είχαν πάρει και αυτό το κομμάτι, όπως γνωρίζετε, δεν θα δοθούν αποζημιώσεις για πρόσθετες εργασίες και απαλλοτριώσεις, γιατί δεν θα προβλέπονταν στη μελέτη που θέλατε να συνεχίσουμε τη δημοπράτηση, δεν θα πληρώσει ξανά ο ελληνικός λαός -να μην πω τώρα τον χαρακτηρισμό- που πληρώνει μέχρι τώρα.

Το έργο συνολικά είναι 500 εκατομμυρίων. Και αφήστε τον πρώτο μειοδότη. Ο δεύτερος σε κάθε έναν από τους τρεις διαγωνισμούς έχει εκπτώσεις 49,5%, 48,5%. Ξέρετε πόσο είναι 50% στα 500 εκατομμύρια; Είναι 250 εκατομμύρια που θα πλήρωνε ο ελληνικός λαός, αν πηγαίναμε με άλλες λογικές, 90 εκατομμύρια εκτιμάνε κάποιοι άλλοι.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Δηλαδή, το χιλιόμετρο πόσο πάει στους άλλους;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Κύριε Νικολόπουλε, αφήστε το αυτό να το εξετάσουμε μόλις τελειώσουν τα έργα που ξεκίνησε ο κ. Σουφλιάς και αναθεώρησε η προηγούμενη κυβέρνηση.

Μας κατηγορείτε, λοιπόν, γιατί ο συγκεκριμένος εργολήπτης πρόσκειται –λέει- στην Κυβέρνηση και έχει φιλικές σχέσεις. Εγώ έχω με τον γιο του, να ξέρετε, για να μην μπερδεύεστε.

**ΓΙΑΝΝΗΣ ΚΟΥΤΣΟΥΚΟΣ:** Δεν ξέρω τις «κουμπαριές» του καθενός.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Ρωτήστε, όμως, τα στελέχη, τους Βουλευτές σας, κύριε Κουτσούκο, για τον ίδιο τον εργολήπτη. Φιλικότατες σχέσεις για δεκαετίες είχαν.

Ούτε στον χώρο του Τύπου είναι νέος ο κ. Καλογρίτσας, παλιός είναι. Ρωτήστε το κόμμα σας, τον ξέρουν καλά.

**ΓΙΑΝΝΗΣ ΚΟΥΤΣΟΥΚΟΣ:** Όπως και εσάς.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Τους Υπουργούς, τους παλιούς, που είχατε, ρωτήστε τους. Εγώ θα σας πω για τον γιο του ό,τι θέλετε.

Αυτό που είναι ανήθικο, λοιπόν, και παράνομο είναι να «στήνονται» τα έργα με 0% έκπτωση. Δώσαμε, λένε κάποιοι, τα έργα. Πώς τα δώσαμε; Πάρτε τους πίνακες που σας έδωσα και δείτε τις εκπτώσεις. Τα δώσαμε με 55% και 57% και 53% έκπτωση; Έτσι τα δίνουν τα έργα; Κοιτάξτε τα έργα που δινόντουσαν στις προηγούμενες κυβερνήσεις με 0% έκπτωση και με 4%, για να δούμε πώς δίνονταν τα έργα. Έτσι δίνονταν τα έργα.

Αυτά που μας κατηγορείτε, σας ευχαριστώ πάρα πολύ, δείχνουν ότι μάλλον κάνουμε καλά τη δουλειά μας, γιατί αλλιώς θα τα δίναμε με άλλες διαδικασίες και με άλλες εκπτώσεις.

Θα ήταν, επίσης, καλό να δείτε ξανά τους πίνακες με τις προσφορές, γιατί μέσα εκεί έχουν δώσει προσφορές και οι εταιρείες που μετέχουν στην κοινοπραξία του Κόρινθος–Πάτρα, και δεν έδωσαν 55% ή 50% έκπτωση, έδωσαν 25%, 30%. Γιατί δεν το έδιναν και στον άλλον αυτοκινητόδρομο Κόρινθος–Πάτρα; Γιατί δεν το έδωσαν στο Πάτρα–Πύργος, όταν ήταν μέσα στην παραχώρηση; Για απαντήστε μας σε αυτά. Φέρτε μας έναν Υπουργό που το χειριζόταν τότε το έργο να μας απαντήσει. Και ήταν με 0% έκπτωση.

Βέβαια, επειδή μας λέτε για χρονοδιαγράμματα, δεν είχατε κάνει ούτε μελέτη κόστους–οφέλους. Πώς θα πήγαινε και θα γινόταν φάκελος μεγάλου έργου στην Ευρωπαϊκή Επιτροπή για να ενταχθεί, όταν δεν είχε γίνει ούτε αυτό; Και με τι στοιχεία άλλωστε να γίνει, όταν δεν είχατε ποσότητες, δεν είχατε τίποτα, όταν οι περιβαλλοντικές ήταν «στον αέρα» και, κυρίως, κύριε Κουτσούκο, όταν ως συνήθως δεν είχαν ολοκληρωθεί οι απαλλοτριώσεις «τυχαία» και σε αυτό το έργο;

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, έχουμε προχωρήσει πολύ στον χρόνο. Τον έχουμε υπερβεί κατά πολύ.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Τι να κάνω;

**ΠΡΟΕΔΡΕΥΩΝ (Σπυρίδων Λυκούδης):** Ναι, αλλά διαχειριζόμαστε επίκαιρες ερωτήσεις.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Αυτό που θέλω να πω, κύριε Πρόεδρε, με δύο λόγια είναι ότι, όση λάσπη και να ρίχνει το γνωστό κανάλι, το κόμμα της Αξιωματικής Αντιπολίτευσης, ας βάζουν σποτάκια και για άλλα τηλεπαιχνίδια.

Και όσοι θέλουν να υπηρετήσουν το παλιό σύστημα, που ήταν το τρίγωνο τραπεζών, οικονομικού συστήματος και ΜΜΕ και πολιτικού συστήματος, αυτό μην ψάχνετε να το βρείτε σε εμάς. Εσείς με ξέρετε προσωπικά πάρα πολλά χρόνια και όταν χειριζόσασταν συνδικαλιστικά θέματα. Ξέρετε ότι διαχρονικά με αυτό το σύστημα έχω χτυπηθεί, έχω κάνει διασπάσεις. Τα ξέρετε. Άρα μη μου λέτε εμένα: «Και να είναι και να φαίνεται τίμιο.». Και είμαι και φαίνομαι και όποιος έχει οποιαδήποτε απορία να έρθει να με βρει. Εγώ τον προκαλώ δηλαδή εδώ, δημόσια, να μας πει ποια είναι η διαδικασία που δεν είναι ορθή, πού είναι η παρανομία, πού είναι το ανήθικο. Στο 55% έκπτωση;

**ΓΙΑΝΝΗΣ ΚΟΥΤΣΟΥΚΟΣ:** Θα γίνει ο δρόμος, κύριε Υπουργέ, και πότε; Αυτό ρώτησα.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Θα γίνει, κύριε Κουτσούκο, ο δρόμος. Εκεί είμαστε μαζί. Θα γίνει ο δρόμος. Πρέπει –κι εκεί έχετε δίκιο- να ολοκληρωθεί η μελέτη κόστους–οφέλους και ο φάκελος μεγάλου έργου. Για να γίνει αυτό, όμως, έπρεπε να έχουμε οικονομικά στοιχεία. Δεν μπορούσε να γίνει αλλιώς. Τώρα έχουμε οικονομικά στοιχεία και μάλιστα τώρα έχουμε οικονομικά στοιχεία αξιόπιστα, γιατί έχουμε και τα ποσοστά εκπτώσεων των εργοληπτών.

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, μιλάτε εννιά λεπτά. Δεν μπορείτε να μιλήσετε παραπάνω.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Κύριε Πρόεδρε, ευχαριστώ πολύ για την ανοχή σας.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ κι εγώ.

Επόμενη είναι η πέμπτη με αριθμό 1186/23-8-2016 επίκαιρη ερώτηση πρώτου κύκλου του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη προς τον Υπουργό Υποδομών, Μεταφορών και Δικτύων, σχετικά με τη σύμβαση του ελληνικού δημοσίου με την «DIGEA».

Στην επίκαιρη ερώτηση του κ. Κόκκαλη θα απαντήσει πάλι ο κ. Σπίρτζης.

Κύριε Κόκκαλη, έχετε τον λόγο για δύο λεπτά για την πρωτολογία σας.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κύριε Υπουργέ, η επίκαιρη ερώτηση αφορά την «DIGEA». Κατόπιν σχετικού διαγωνισμού της Εθνικής Επιτροπής Τηλεπικοινωνιών υπεγράφη μεταξύ του ελληνικού δημοσίου και της εταιρείας «DIGEA» μια δεκαπενταετής σύμβαση, η οποία έχει όχι μόνο αποικιακούς όρους, αλλά και μονοπωλιακούς.

Ήταν -και είναι- δεκάδες οι επίκαιρες ερωτήσεις συναδέλφων μας το 2013, το 2014 και το 2015, που αφορούσαν τον τρόπο λειτουργίας της συγκεκριμένης σύμβασης και μάλιστα τη μονοπωλιακή και δεσπόζουσα θέση της «DIGEA», αλλά και τον αποικιοκρατικό χαρακτήρα της σύμβασης. Συγκεκριμένα: Κι ένας να εμφανιστεί στον συγκεκριμένο διαγωνισμό κατοχυρώνεται, χωρίς να υπάρχει δυνατότητα τουλάχιστον να υπάρχουν δύο.

Οι λευκές περιοχές στην Ελλάδα είναι αρκετές. Το πρόβλημα προσπάθησε να το λύσει η Εθνική Επιτροπή Τηλεπικοινωνιών με μια οδηγία στους ΟΤΑ α΄ και β΄ βαθμού, δίνοντας εντολή να καλύπτουν με ίδια μέσα τον εξοπλισμό. Πολλοί ΟΤΑ δεν μπόρεσαν. Εδώ δεν μπορούν να πληρώσουν ανελαστικές δαπάνες. Άλλοι ενέγραψαν τις σχετικές δαπάνες στον προϋπολογισμό τους, πλην όμως δεν μπόρεσαν να πάρουν τα χρήματα, διότι δεν προβλέπεται.

Επίσης, εδώ γεννάται το εξής ερώτημα: Μόνο η «DIGEA»; Δεν υπάρχει άλλος, κάποιος, ο οποίος να έχει τη γνώση; Αυτό θα ρωτήσει ο ελληνικός λαός. Και βέβαια υπήρχε, με τρία γράμματα, η ΕΡΤ. Έκλεισε, όμως, τη στιγμή που ανέβαινε η «DIGEA», με αποτέλεσμα σήμερα να έχει το μονοπώλιο η «DIGEA» και να αναγκάζονται περιφερειακά κανάλια να πληρώνουν διόδια στην «DIGEA». Ήδη πιθανότατα να αυξηθούν και τα χρήματα που πληρώνουν τα περιφερειακά κανάλια.

Εν όψει όλων αυτών, κύριε Υπουργέ, και πάντα με σεβασμό στον χρόνο, ερωτάσθε: Θα συνεχιστεί το «Γιάννης κερνάει, Γιάννης πίνει»; Θα ξεκαθαρίσει το τοπίο και στο θέμα των συχνοτήτων; Έχει γίνει πραγματική αποτίμηση της χρήσης του δημοσίου αγαθού του ραδιοτηλεοπτικού σήματος;

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Τον λόγο έχει ο Υπουργός Υποδομών, Μεταφορών και Δικτύων κ. Χρήστος Σπίρτζης.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Κατ’ αρχάς να σας ευχαριστήσω για την επίκαιρη ερώτηση, κύριε συνάδελφε. Δυστυχώς, τα τρία λεπτά είναι λίγα για να περιγράψει κανείς το όργιο των διαγωνιστικών διαδικασιών που έγιναν για την «DIGEA». Όμως, ο φάκελος έχει ανοίξει.

Πέρυσι, εδώ και πάνω από έναν χρόνο, την 1η Ιουλίου 2015, ενημέρωσα την αρμόδια εισαγγελέα για τα στοιχεία που βρήκαμε σε σχέση με τον διαγωνισμό. Θα τα αναφέρω επιγραμματικά. Ο διαγωνισμός έχει τέτοιες διαδικασίες, που, εάν τις τηρούσαμε στο Υπουργείο ή τις τηρούσε μία περιφέρεια ή ένας δήμος, εμείς τουλάχιστον θα ήμασταν αλλού. Δεν λέμε για τη συνδρομή του «Η αλήθεια να λέγεται», της γνωστής ομάδας.

Έχουμε πλημμέλειες και παραλείψεις. Έχουμε ενέργειες μελών της ΕΕΤΤ αναφορικά με τον μη αποκλεισμό της μίας διαγωνιζόμενης εταιρείας. Παρ’ ότι έλεγε ο νόμος ότι δεν μπορούν να είναι και πάροχοι περιεχομένου, δηλαδή κανάλια -η «DIGEA» έχει μετόχους τα έξι πανελλαδικά κανάλια-, δυστυχώς προχώρησαν και αποδέχτηκαν την προσφορά.

Και δεν φτάνει μόνο αυτό. Είχαν προβλέψει και στους όρους του διαγωνισμού, παρ’ ότι δεν κατέβηκε κανείς για τις συχνότητες των περιφερειακών καναλιών, να τους αναθέσουν και αυτά.

Θέλω να είμαι λίγο παραστατικός, για να καταλάβετε όλοι για τι έσοδα μιλάμε για την «DIGEA». Ας θεωρήσουμε ότι όλο το εύρος συχνοτήτων ήταν το παλιό εύρος, που είχαμε σε ένα παλιό ραδιόφωνο, αυτό με τη βελόνα, και ότι ερχόταν το ελληνικό δημόσιο να πει ότι σε αυτές τις συχνότητες θα εκπέμπει η τηλεόραση, σε αυτές η κινητή τηλεφωνία, σε αυτές το ραδιόφωνο κ.ο.κ.. Έτσι το 1/3 το έχουμε δώσει στην κινητή τηλεφωνία και έφερε έσοδα 380 εκατομμύρια και το τριπλάσιο ακριβώς δόθηκε στην «DIGEA» και φέρνει έσοδα 18 εκατομμύρια και στρεβλώσεις, βεβαίως.

Αυτά τα έχω ξανακαταθέσει στη Βουλή, όταν συζητιόταν ο νόμος, τον οποίο θα ακυρώσει ο κ. Μητσοτάκης. Είναι απάντηση της ΕΕΤΤ. Θα τα καταθέσω.

Τι είχαν κάνει; Αυτή η ανεξάρτητη ρυθμιστική αρχή δεν πέρασε ούτε και από τον έλεγχο του Ελεγκτικού Συνεδρίου γι’ αυτόν τον διαγωνισμό.

Βέβαια, εκτός απ’ αυτά, άλλαξε απαράβατους όρους του διαγωνισμού μετά τον διαγωνισμό, όπως είναι το τεχνοοικονομικό μοντέλο, όπως είναι ο χρόνος παράδοσης συστήματος. Και ο χρόνος αυτός του δικτύου απέτρεψε πάρα πολλούς να κατέβουν σε αυτόν τον διαγωνισμό.

Θα καταθέσω, λοιπόν, -για να το έχετε- και τι καταθέσαμε στον εισαγγελέα πριν από έναν χρόνο. Όπως θα καταθέσω –για να δείτε πώς λειτουργούσε η προηγούμενη κυβέρνηση- τα αποτελέσματα.

Επειδή είμαστε έτοιμοι για τη διόρθωση του χάρτη συχνοτήτων που έκανε η προηγούμενη κυβέρνηση, θέλω να δείτε αυτούς εδώ τους χάρτες. Όπου βλέπετε πορτοκαλί, είναι αυτό που καλύπτεται. Όλα τα υπόλοιπα χρώματα με κίτρινο, με γαλάζιο, με μαύρο είναι οι περιοχές που δεν καλύπτονται. Εδώ είναι στην Αιτωλοακαρνανία, εδώ είναι στην Αχαΐα, εδώ είναι στα Χανιά, εδώ είναι στη Χαλκιδική –είναι τελείως ξεχασμένη η Χαλκιδική-, εδώ είναι στη Δράμα και στην Ξάνθη.

Αύριο με το καλό ξεκινάει –είναι εδώ και ο Νίκος Παππάς- αυτός ο διαγωνισμός για τις τηλεοπτικές άδειες. Θα κάτσουμε, λοιπόν, να δούμε –έχουμε ολοκληρώσει τη δουλειά- τη διόρθωση της κοινής υπουργικής απόφασης που βγήκε από την προηγούμενη κυβέρνηση για να εξυπηρετήσει ένα πράγμα, να έχει πολύ χαμηλό κόστος η επένδυση που θα έκανε ο ένας διαγωνιζόμενος στον διαγωνισμό για τις συχνότητες.

Έφυγε ο κ. Κουτσούκος για να δει πώς «στήνονται» οι διαγωνισμοί.

(Στο σημείο αυτό ο Υπουργός Υποδομών, Μεταφορών και Δικτύων κ. Χρήστος Σπίρτζης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Σπυρίδων Λυκούδης):** Μάλιστα. Ευχαριστούμε, κύριε Υπουργέ.

Τον λόγο έχει ο κ. Κόκκαλης για τρία λεπτά για τη δευτερολογία του.

**ΒΑΣΙΛΕΙΟΣ ΚΟΚΚΑΛΗΣ:** Συμπληρωματικά ήθελα να ρωτήσω, εάν αυτή η περιβόητη σύμβαση μεταξύ της ΕΕΤΤ, της Εθνικής Επιτροπής Ταχυδρομείων και Τηλεπικοινωνιών και της «DIGEA» είναι προσβάσιμη, εάν έχει γνωστοποιηθεί, δημοσιοποιηθεί.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):**  Η πρώτη ή η δεύτερη;

**ΒΑΣΙΛΕΙΟΣ ΚΟΚΚΑΛΗΣ:** Γιατί δεν γνωρίζουμε τους αποικιακούς όρους και δεύτερον, το υψηλό κόστος αυτή τη στιγμή για την «DIGEA» είναι ένας πραγματικός βραχνάς για τα περιφερειακά κανάλια.

Εάν μπορείτε, να πείτε τώρα τι σκοπεύετε να πράξετε. Διαπραγμάτευση της σύμβασης, κάποιους άλλους όρους;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Βεβαίως.

**ΒΑΣΙΛΕΙΟΣ ΚΟΚΚΑΛΗΣ:** Διότι είναι πάρα πολλά τα περιφερειακά κανάλια, τα οποία δεν μπορούν να αντέξουν αυτό το υψηλό κόστος μετάδοσης του σήματος.

Σας ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κύριε Υπουργέ, έχετε τρία λεπτά για τη δευτερολογία σας.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Κύριε Κόκκαλη, θα σας πω και τι φροντίζουμε να κάνουμε, αλλά καλό είναι να έχετε μερικά στοιχεία για το πώς κυβερνούσαν τη χώρα, επειδή μας λένε ότι δεν φτάνει να είμαστε τίμιοι, λέει, αλλά θέλουν να φαινόμαστε κιόλας. Φαινόμαστε. Φαινόμαστε, γιατί μας βρίζουν τόσο πολύ οι συγκεκριμένοι, που είναι μεγάλη ικανοποίηση για εμάς. Ας λένε ό,τι θέλουν από το πρωί μέχρι το βράδυ. Η υπόθεση αυτή θα απασχολήσει τις δικαστικές αίθουσες.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Της «DIGEA» η υπόθεση;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Της «DIGEA» η υπόθεση και της ΕΕΤΤ και όσων εμπλέκονται.

Διαβάζω έγγραφο της υπηρεσίας, της ίδιας υπηρεσίας, -επειδή και πριν συζητούσαμε για την ίδια υπηρεσία- με αριθμό πρωτοκόλλου 84. «Προέκυψαν, λοιπόν», λέει, «από τη δημόσια διαβούλευση θετικά και αρνητικά σχόλια, τα οποία παρέλαβε και επεξεργάστηκε το γραφείο του γενικού γραμματέα τηλεπικοινωνιών και ταχυδρομείων. Η υπηρεσία μας δεν προχώρησε στη σύνταξη σχεδίου ΚΥΑ με βάση τη μελέτη και τα αποτελέσματα της δημόσιας διαβούλευσης, διότι με το υπ’ αριθμόν 1501/4-10-2012 έγγραφό του ο Γενικός Γραμματέας Τηλεπικοινωνιών και Ταχυδρομείων, κ. Μενέλαος Δασκαλάκης, έδωσε γραπτή εντολή στην υπηρεσία, να προχωρήσει στην έκδοση ΚΥΑ με βάση το τεχνικό παράρτημα που συνόδευε την εν λόγω γραπτή εντολή.

Κατά συνέπεια η εκδοθείσα ΚΥΑ αποτυπώνει τον χάρτη των συχνοτήτων της επίγειας ψηφιακής τηλεόρασης σύμφωνα με την εντολή της τότε πολιτικής ηγεσίας».

Να σας ενημερώσω, κύριε Κόκκαλη, ότι το Υπουργείο τότε είχε δώσει μελέτη και η μελέτη αυτή, που έγινε από το Εθνικό Μετσόβιο Πολυτεχνείο και από το Πανεπιστήμιο Πειραιά, δεν έβγαλε εκατόν πενήντα έξι σημεία, αλλά έβγαλε μερικές εκατοντάδες σημεία, κοντά εννιακόσια. Το έβγαλαν σε διαβούλευση και μετά έβγαλαν χωρίς την Υπηρεσία, την ίδια Υπηρεσία, όπως λέει και η Υπηρεσία, Κοινή Υπουργική Απόφαση με εκατόν πενήντα έξι σημεία. Έχω και το έγγραφο του κ. Δασκαλάκη και όλη την αλληλογραφία και τα καταθέτω στα Πρακτικά, για να δούμε πώς διακυβερνιόταν η χώρα και με ποιον τρόπο έβγαινε ο χάρτης των συχνοτήτων.

(Στο σημείο αυτό ο Υπουργός Υποδομών, Μεταφορών και Δικτύων κ. Χρήστος Σπίρτζης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτό έχει το αποτέλεσμα που γνωρίζετε -και καλά κάνατε και κάνατε την ερώτηση-, δηλαδή πάρα πολλά κανάλια, από την αναθεώρηση του χρηματοοικονομικού μοντέλου που δεν προβλεπόταν, που καταστρατηγήθηκε ακόμα και σε αυτόν τον στημένο διαγωνισμό και άλλαξε στη συνέχεια, σήμερα λεηλατούν τα περιφερειακά κανάλια.

Είναι προφανές ότι υπάρχουν κακές ανταγωνιστικές προϋποθέσεις μετά τον διαγωνισμό που θα γίνει αύριο και είναι προφανές -αλλά δεν θα κάνουμε εμείς ούτε τους εισαγγελείς ούτε τους δικαστές- ότι όταν ολοκληρώσει ο εισαγγελέας την έρευνα που κάνει, ανάλογα με το αποτέλεσμα που θα βγάλει, θα κάνουμε και εμείς ως Υπουργείο, τις απαραίτητες ενέργειες που οφείλουμε να κάνουμε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Έχω την τιμή να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων, διαβίβασε στη Βουλή σύμφωνα με το άρθρο 86 του Συντάγματος και τον ν.3126/2003 «Ποινική ευθύνη των Υπουργών», όπως ισχύει,

1. Στις 12-8-2016: Ποινική δικογραφία που αφορά σε πρόσωπα που διετέλεσαν Υπουργοί Εθνικής Άμυνας το 2001 και το 2006.

2. Στις 29-8-2016: Ποινική δικογραφία που αφορά στον πρώην Υπουργό Οικονομικών κ. Ιωάννη Βαρουφάκη.

Θα συζητηθεί τώρα η πέμπτη με αριθμό 1185/23-8-2016 επίκαιρη ερώτηση δεύτερου κύκλου του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Επικρατείας, σχετικά με την «κλοπή» της εικόνας της ΕΡΤ από τον τηλεοπτικό σταθμό «ΣΚΑΙ» κατά τη μετάδοση της λειτουργίας του Δεκαπενταύγουστου από την Παναγία της Τήνου.

Θα απαντήσει ο Υπουργός Επικρατείας κ. Νικόλαος Παππάς.

Τον λόγο έχει ο κ. Νικολόπουλος για δύο λεπτά.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Κύριε Πρόεδρε, να ρωτήσω γιατί δεν θα δείξουν τα κανάλια τίποτε απ’ αυτά απόψε; Ε, όχι, θα είμαι αφελής!

Εδώ βλέπω πρωτοσέλιδο που λέει «Τα mails της προδοσίας. Οι εντολές του ΔΝΤ και της EUROSTAT προς τον Γιώργο Παπακωνσταντίνου. Αλλοιώστε το έλλειμμα γρήγορα και με εχεμύθεια».

Ε, καλά, σιγά που θα το παίξει ο Αλαφούζος! Σιγά που θα το παίξει το «MEGA»! Σιγά, είναι θέμα αυτό; Σιγά που θα το παίξουν ή θα αξιώσει να το κάνουν ο κ. Μητσοτάκης, σ’ αυτούς που λέει «θα σας χαρίσω πίσω τις άδειες»!

Κύριε Μητσοτάκη, να τους δώσετε και τα δανεικά, γιατί χρωστούν και πολλά! Πρέπει να πείτε ότι θα χαρίσετε και τα δανεικά, για να μπορούν να ξαναπαίζουν οι νταβατζήδες.

Κύριε Σπίρτζη, τι να σας πω, πάντως είναι να μη σας κάνει κανείς κουμπάρο! Κάνε κουμπάρο, να δεις καλό! Εάν στους κουμπάρους σας δίνετε τα έργα με 60% και οι νταβατζήδες τα έπαιρναν με 0%, τι να σας πω, εγώ δεν θα ήθελα ούτε να σας ξέρω, όχι να σας έχω κουμπάρο!

Όμως δεν μπορώ να καταλάβω τι κάνετε και εσείς. Καλά, είπαμε ότι βλέπουμε «ΣΚΑΪ» να διασκεδάζουμε. Όμως και ο «ΣΚΑΪ» κλέβει την εικόνα της Μεγαλόχαρης, πάλι διασκεδάζουμε; Διασκεδάζαμε, όταν το «MEGA» πήγαινε και έκανε ρευματοκλοπή; Ούτε και αυτό ήταν θέμα, για να παίξει στα δελτία των ειδήσεων. Βεβαίως, είναι δυνατόν!

Κύριε Πρόεδρε, κυρίες και κύριοι συνάδελφοι, οι μάχες που ξεκίνησαν επί πρωθυπουργίας Κώστα Καραμανλή συνεχίζονται και κορυφώνονται και είμαστε πραγματικά σε μια τέτοια συγκυρία, σε μια τέτοια στιγμή, που ειλικρινά δεν μπορώ να καταλάβω πώς νιώθει ο κ. Μητσοτάκης. Γιατί το πώς νιώθουν οι νεοδημοκράτες το ξέρω -γιατί ένας απ’ αυτούς είμαι εγώ- σήμερα που βλέπουν εκείνος ο αγώνας, επιτέλους, να δικαιώνεται.

Ο πόλεμος, λοιπόν, με τους νταβατζήδες μαίνεται αλλά και κερδίζεται. Έχουν χάσει όμως –το βλέπουμε όλοι- την ψυχραιμία τους, βλέποντας ότι έφτασε το τέλος της βασιλείας των νταβατζήδων και φθάνουν σε πρωτοφανή για τα δημοκρατικά μας χρονικά γεγονότα, να ποινικοποιούν δηλαδή ακόμη και τον κοινοβουλευτικό έλεγχο, κύριε Πρόεδρε. Λαθεύουν. Χρησιμοποιούν τις αγωγές ως φίμωτρο. Προηγήθηκε ο Δημήτρης ο Μελισσανίδης. Θα σας καταθέσω τις αγωγές. Ακολούθησε προ ολίγων ημερών ο Γιάννης Αλαφούζος, όπως με απείλησε μέσα στην εξεταστική επιτροπή.

Θέλω να πω ότι αυτές οι αγωγές τη δημοκρατία προσβάλλουν και όχι τον όποιον Βουλευτή, αγωγές που υποδηλώνουν την ετσιθελική νοοτροπία τους, γιατί ένιωθαν οι άνθρωποι ότι ήταν ανεξέλεγκτοι και υπεράνω των νόμων, ότι μπορούσαν να ποδοπατούν και τη βούληση του ελληνικού λαού.

Ως γνωστόν, εδώ και χρόνια έχω καταθέσει πάμπολλες ερωτήσεις γύρω απ’ αυτά τα ζητήματα, που αφορούν σε «γκρίζες» ή παράνομες δράσεις διαφόρων επιχειρηματιών ή άλλων παραγόντων, προκειμένου να ελεγχθούν και να ενεργήσουν τα δέοντα οι Υπουργοί.

Λέει ο κ. Σπίρτζης ότι ενάμιση χρόνο περιμένει να δει τι θα γίνει με την «DIGEA». Τι θα γίνει, κύριε Σπίρτζη; Να τους πείτε να πάνε να κάνουν μια αίτηση για το άλλο κρατικό ίδρυμα, του Κορυδαλλού, γιατί και εκεί υπάρχει μεγάλη ουρά.

Αυτό ακριβώς, λοιπόν, έκανα και με την υπ’ αριθμόν 4233 ερώτησή μου, που ζητά ο κ. Αλαφούζος 250.000 ευρώ εις βάρος μου. Την απειλή του, κατ’ αρχάς, ξαναλέω ότι δεν την λαμβάνω σοβαρά υπ’ όψιν, γιατί νομίζω ότι εκείνο που είναι σημαντικό, είναι η Ελλάδα να μην επιτρέψουμε να είναι «Μπανανία», να έχει μια κολοβή κοινοβουλευτική δημοκρατία, να έχει φιμωμένους και τρομοκρατημένους Βουλευτές.

Εγώ είμαι σίγουρος ότι όλους τους συναδέλφους -και πολύ πιο σίγουρος για εμένα- αυτές μας χαλυβδώνουν ακόμη περισσότερο, γιατί έχουμε σύμμαχο τον ελληνικό λαό.

Ταυτόχρονα, όμως, έχουμε υποχρέωση, θεωρώ, κύριοι Υπουργοί, να θωρακίσουμε τον κοινοβουλευτικό έλεγχο και το κοινοβουλευτικό έργο. Χωρίς, λοιπόν, να ζητώ καμμία προσωπική κάλυψη, μου αρκεί πώς από αυτό εδώ το Βήμα της Βουλής, είχα πει στην Ώρα του Πρωθυπουργού σε σχετική ερώτηση, που είχε έρθει εκείνος να απαντήσει, πως οτιδήποτε μπορεί να μου συμβεί, αλλά θα πρέπει να ξέρουν ο πολιτικός κόσμος, οι Έλληνες πολίτες, η οικογένειά μου, τα παιδιά μου, τι έχει συμβεί και από ποιους έχει συμβεί.

Αυτή είναι η δική μου θωράκιση, να καταγγέλλω σήμερα εδώ από το Βήμα της Βουλής όλα αυτά και προσβλέποντας και σε εσάς, να πιστεύω ότι θα πράξετε και εσείς τα δέοντα, για να μην αισθάνεται κανείς απροστάτευτος και διωκόμενος ο κοινοβουλευτικός κόσμος της χώρας και η δημοκρατία, σ’ αυτή την πάγια και σκληρή αναμέτρηση, με όσους νομίζουν ότι μπορούν ακόμη να δρουν σε βάρος της χώρας και των θεσμών ασύδοτοι αλλά και θωρακισμένοι.

(Στο σημείο αυτό χτυπάει το κουδούνι λήξης του χρόνου ομιλίας του κυρίου Βουλευτή)

Μόνος, λοιπόν, θώρακας και καταφύγιο όλων μας –και τελειώνω, κύριε Πρόεδρε, γιατί την ξέρει την ερώτηση ο κύριος Υπουργός- είναι η δημοκρατία και η διαφάνεια.

**ΠΡΟΕΔΡΕΥΩΝ (Σπυρίδων Λυκούδης):** Ολοκληρώστε, κύριε συνάδελφε.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Ολοκληρώνω, κύριε Πρόεδρε.

Όμως, νομίζω ότι πρέπει να ακουστούν αυτά που είπα προηγουμένως και για αυτό τα λέω, γιατί γίνονται και την κατάλληλη στιγμή.

Κύριε Υπουργέ, ανέφερα αυτά, με πιο πρόσφατο παράδειγμα την επίσημη καταγγελία της ΕΡΤ προ ημερών κατά του «ΣΚΑΪ», σύμφωνα με την οποία ο ιδιωτικός τηλεοπτικός σταθμός του κ. Αλαφούζου υπέκλεψε τη μετάδοση της κρατικής τηλεόρασης από την πανηγυρική λειτουργία της τελετής της Τήνου ανήμερα του Δεκαπενταύγουστου. Πληρώνει η ΕΡΤ, δηλαδή ο ελληνικός λαός, για να κάνει παιχνίδι ένας ιδιωτικός σταθμός.

Μοιραία αναρωτιέμαι, λοιπόν, ποιες μπορεί να είναι οι συνέπειες για τον ιδιωτικό σταθμό, τι προβλέπεται από το θεσμικό πλαίσιο και αν εστάλη αυτή η υπόθεση στον εισαγγελέα ή αν κινήθηκαν αυτεπάγγελτα οι θεσμοί της πολιτείας, για να τιμωρήσουν μια υποκλοπή, που κατά την άποψή μου, είναι απολύτως ενδεικτική ότι η νοοτροπία «κάνουμε ό,τι θέλουμε και λογαριασμό δεν δίνουμε», συνεχίζει να υπάρχει στο τηλεοπτικό μας βασίλειο.

Και αν είναι έτσι, εάν δεν έχει κινηθεί καμμία διαδικασία κατά του «ΣΚΑΪ» του κ. Αλαφούζου από τους θεσμικούς φορείς ή από την ΕΡΤ, τότε αναρωτιέμαι, κύριε Υπουργέ, με ποιο δικαίωμα η ίδια η πολιτεία τιμωρεί κάποιους, που μπορεί να είναι φουκαράδες, επειδή κλέβουν ρεύμα από τη ΔΕΗ, ή αν μπορεί με την ίδια άνεση και ένας έμπορος, που πληρώνει ακριβό ενοίκιο για το μαγαζί του, να πάει στην Αγία Παρασκευή και να ανοίξει τσάμπα στο ραδιομέγαρο ένα καινούργιο κατάστημα.

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, έχετε τον λόγο.

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Ευχαριστώ πολύ, κύριε Πρόεδρε.

Κύριε Νικολόπουλε, είναι προφανές ότι εδώ πρόκειται για κλοπή. Και είναι η κλοπή εξόφθαλμη, η οποία προσβάλλει την περιουσία της ΕΡΤ, που είναι το υλικό, το οποίο παράγει και προσβάλλει, βεβαίως, νομίζω και τους τηλεθεατές. Όμως, νομίζω ότι αυτό που προσβάλλει περισσότερο όλους μας, όλον τον πολιτικό κόσμο -και ελπίζω η Αξιωματική Αντιπολίτευση να ταυτίζεται με αυτή τη θέση, την οποία σύσσωμος ο πολιτικός κόσμος πρέπει να διατυπώσει-, είναι ότι, όταν έγινε φανερό ότι κάποιοι πιάστηκαν με την γίδα στην πλάτη και αποδείχθηκε ότι έκλεβαν το υλικό της ΕΡΤ, αντί να ζητήσουν συγγνώμη, ζήτησαν τα ρέστα.

Θέλω να καταθέσω στα Πρακτικά cd, το οποίο περιέχει σχετικό βίντεο το οποίο ακριβώς αποδεικνύει ότι η εικόνα της ΕΡΤ εκλάπη, ότι τα σήματά της καλύφθηκαν και τεκμηριώνει με τρόπο, νομίζω, πέραν πάσης αμφισβήτησης ότι εκεί συντελέστηκε αυτό το γεγονός. Το καταθέτω στα Πρακτικά.

(Στο σημείο αυτό ο Υπουργός Επικρατείας κ. Νικόλαος Παππάς καταθέτει για τα Πρακτικά το προαναφερθέν ηλεκτρονικό μέσο αποθήκευσης, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτό είναι νομίζω ένα σύμπτωμα μια γενικευμένης νοοτροπίας της ιδιοκτησίας των καναλιών, δηλαδή ιδιοκτησίες, οι οποίες νομίζουν ότι η δημόσια περιουσία υπάρχει για να τους υπηρετεί και ότι μπορεί κάποιος να έχει ιδιωτική επιχείρηση και να είναι φανατικός μάλιστα της ιδιωτικής πρωτοβουλίας, αλλά μια ιδιωτική πρωτοβουλία, η οποία βασίζεται, δυστυχώς, στα κλοπιμαία και στα δανεικά και αγύριστα. Και αυτό το πράγμα εδώ πέρα νομίζω ότι δεν αφορά την παρούσα Κυβέρνηση, δεν αφορά αυτή την κυβερνητική πλειοψηφία. Αφορά σύσσωμο τον πολιτικό κόσμο, ο οποίος πρέπει αυτές τις κρίσιμες ώρες να υψώσει το ανάστημά του και να προστατεύσει αυτό που οφείλει να προστατεύει, το δημόσιο συμφέρον.

Σας λέω, λοιπόν, κύριε Βουλευτά, ότι η ΕΡΤ έβγαλε τις ανακοινώσεις, έχει στείλει τα εξώδικά της και από την πρώτη στιγμή ενημέρωσε τον ελληνικό λαό. Καταθέτω στα Πρακτικά και τα εξώδικα και τις ανακοινώσεις.

(Στο σημείο αυτό ο Υπουργός Επικρατείας κ. Νικόλαος Παππάς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης, θα ήθελα να σας πω ότι η ΕΡΤ θα προχωρήσει στην κατάθεση μηνυτήριας αναφοράς για το συμβάν. Δεν θα το αφήσουμε να περάσει έτσι και η περιουσία του ελληνικού λαού θα προστατευτεί και θα καταλάβει, νομίζω, ο καθένας ότι η ΕΡΤ δεν είναι φτωχός συγγενής του τηλεοπτικού τοπίου. Είναι ο δημόσιος ραδιοτηλεοπτικός φορέας, ο οποίος βρίσκεται παντού, εκεί που, όπως απεδείχθη τελευταία, τα ιδιωτικά κανάλια δεν το βλέπουν και πολύ κερδοφόρο να παρευρίσκονται, για παράδειγμα σε όλα τα μεγάλα γεγονότα. Για τα υπόλοιπα θα σας απαντήσω στην δευτερολογία μου.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Κύριε Νικολόπουλε, έχετε τον λόγο.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Κύριε Πρόεδρε, ειλικρινά, όσοι βλέπουν τώρα αυτή τη συζήτηση από τις οθόνες τους στο κανάλι της Βουλής, τι θα ήθελαν να ρωτήσουν τον κ. Παππά; «Καλά, κύριε Παππά μου, δηλαδή ένας που πάει και κλέβει το δημόσιο, που κλέβει την εικόνα της Μεγαλόχαρης, σήμερα είναι υποψήφιος;». Μπράβο, κύριε Παππά μου! Συγχαρητήρια, κύριε Παππά μου!

Και λοιπόν; Και τι θα γίνει; Θα δώσει ο ένας ή ο άλλος από δαύτους 5, 6, 7, 8, 10, 15 εκατομμύρια ευρώ και θα αφήσουν τα άλλα «μαγαζιά» χρεωμένα να τα εξοφλήσουμε εμείς;

Εκτός αν έχετε κάτι να μας πείτε, για να χάσουν τον ύπνο τους, αν και στο ράντζο που θα είναι απόψε «ελεύθεροι πολιορκημένοι» οι καψεροί, αύριο-μεθαύριο, θα περάσουν μαύρες νύχτες, φοβάμαι, και τους λυπάμαι τους καψερούς.

Να σας πω, κύριε Υπουργέ, δηλαδή, μπορεί ένας καναλάρχης να μετάσχει στον διαγωνισμό, όταν οι εισαγγελείς έχουν φτάσει στο σημείο να λένε «Εσύ έχεις ίσως 50 εκατομμύρια φοροδιαφυγή και επειδή σε φοβάμαι, σου δεσμεύω όλη την ακίνητη και κινητή σου περιουσία»;

Κύριε Πρόεδρε, φανταστείτε να συμβεί -μακριά από μας- σε εσάς ή σε εμένα αυτό, να έρθει ο οικονομικός εισαγγελέας και να πει «Του δεσμεύω όλη την κινητή και την ακίνητή του περιουσία».

Κύριε Παππά, συγγνώμη, το ξέρετε ότι πρέπει να κλείσουν αυτοί οι τραπεζικοί λογαριασμοί; Και γιατί τους κρατάτε τους Στουρνάρηδες και όλους αυτούς, τους επαγγελματίες διοικητές; Γιατί τους κρατάτε; Τι είναι αυτοί; Στο απυρόβλητο; Εντάξει, οι άλλοι είναι οι ηθικοί αυτουργοί. Αυτοί γιατί δεν κλείνουν τους λογαριασμούς;

Με τι λεφτά έρχονται να πάρουν άδεια; Με συγχωρείτε πάρα πολύ, ισχύουν οι εγγυητικές επιστολές ενός ανθρώπου που δεν έχει περιουσία; Αυτός πώς θα πληρώσει τώρα το προσωπικό του; Με τι λεφτά; Θα του δώσει ο μπαμπάς του; Από πού; Να ξέρουμε. Ρωτάει ο κόσμος. Βγαίνουν και μας κάνουν τους κήνσορες των άλλων. Είναι ψέματα;

Είναι κατηγορούμενος και ο άλλος καναλάρχης, που ήρθε στη Βουλή, λες και ήταν στο καφενείο, έτοιμος να παραγγείλει και καφέ. Εκείνος ο κύριος καναλάρχης παρακαλούσε, λέγοντας ότι δεν είχε όσα λεφτά του ζήταγαν, για να μην την κοπανήσει για το εξωτερικό. Θα δείτε τι θα γίνει μεθαύριο, που θα του καταθέσω μήνυση για ψευδομαρτυρία και ψευδορκία στην εξεταστική. Εκεί θα δείτε. Και αυτός πάλι είναι υποψήφιος.

Κύριε Παππά, μπορείτε να μας εξηγήσετε τι θα γίνει με όλα αυτά τα «καλά παιδιά», όλους αυτούς, όλα τα «εύοσμα άνθη»; Μα, είναι κατηγορούμενοι. Είναι κατηγορούμενοι! Δεν το λέει ο Νικολόπουλος. Μα, τους έχουν δεσμεύσει την περιουσία. Με ποια περιουσία έρχονται και κάνουν παράπονα; Γιατί ο κουμπάρος -λέει- του Σπίρτζη έκανε δέκα λεπτά, γιατί κόλλησε η Τράπεζα Αττικής το σύστημα. Κόλλησε, λέει. Με πραγματικά λεφτά και κάνουν παράπονα. Αυτοί με «πετσετάκια», με «χαρτοπετσέτες» και κάνουν τους μάγκες. Με τα λεφτά του ελληνικού λαού! Γίνομαι κι εγώ έτσι καναλάρχης, κύριε Παππά μου. Μπορείτε να δώσετε 1,5 δισεκατομμύριο ευρώ και σε εμάς;

Κύριε Παππά, νομίζω ότι πρέπει, έστω σήμερα, μέρα που είναι, να μας πείτε ότι την επομένη, την Τετάρτη, δεν θα γελάμε με τα καμώματά τους, αλλά θέλουμε να μας κάνετε περήφανους. Θέλουμε να κάνετε εκείνο που δεν πέτυχε η κυβέρνηση Καραμανλή. Αφήστε τον Κούλη. Δεν πειράζει. Καταλαβαίνει ο κόσμος. Καταλαβαίνει πολύ καλά. «Πες μου τον φίλο σου, να σου πω ποιος είσαι». Βλέπει με ποιους έχει ταυτιστεί και ξέρει ο κόσμος πολύ καλά.

Δώστε μας, λοιπόν, καθαρές απαντήσεις, μέρα που είναι σήμερα: Αυτοί με τι λεφτά έρχονται και παίρνουν μέρος στον διαγωνισμό; Τα έχετε ελέγξει όλα αυτά;

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Νικολόπουλε.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Παρακαλώ να μου επιτρέψει ο Πρόεδρος να καταθέσω και όσα λίγο πριν μνημόνευσα.

(Στο σημείο αυτό ο Βουλευτής κ. Νικόλαος Νικολόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, έχετε τον λόγο.

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Ευχαριστώ, κύριε Πρόεδρε.

Να ξεκινήσω από ένα κομμάτι της ερώτησής σας, το οποίο αναφέρατε στην πρώτη σας τοποθέτηση, κύριε Νικολόπουλε, σε σχέση με την είσπραξη του τέλους χρήσης συχνοτήτων και του φόρου διαφημίσεων.

Από το τέλος του Γενάρη του 2015 καταλογίσαμε αυτά που δεν καταλόγισαν οι προηγούμενες κυβερνήσεις, με ψηφισμένους νόμους που αφορούσαν και το τέλος χρήσης συχνοτήτων 2% επί του τζίρου και τον φόρο διαφημίσεων.

Καταθέτω στα Πρακτικά σημερινό έγγραφο της Γενικής Γραμματείας Δημοσίων Εσόδων, το οποίο δείχνει ότι έχουν εισπραχθεί 50 εκατομμύρια ευρώ από τους δύο αυτούς σχετικούς φόρους, οι οποίοι ήταν ψηφισμένοι και δεν καταλογίζονταν.

(Στο σημείο αυτό ο Υπουργός Επικρατείας κ. Νικόλαος Παππάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΝΙΚΟΛΑΟΣ ΝΙΚΟΛΟΠΟΥΛΟΣ:** Κύριε Παππά, δεν είχαν διαφημίσεις που έλεγαν ότι αυτοί είναι παράνομοι και δεν πρέπει να τους πληρώσουν;

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Ακούστε, κύριε Νικολόπουλε, πρέπει να αναγνωρίσουμε στον καθένα το δικαίωμα να υπερασπίζεται το κατά πώς καταλαβαίνει το νόμιμο συμφέρον του. Πήγαν στα δικαστήρια. Τα δικαστήρια δεν τους δικαίωσαν και η υπόθεση πλέον αφορά τις φορολογικές αρχές. Έχουμε πάει στην εφορία. Άλλοι κατέβαλαν εφάπαξ, άλλοι ρύθμισαν. Τα πάντα είναι νόμιμα. Δεν χαριζόμαστε σε κανέναν και μάλιστα –θα σας έλεγα- σε μία εποχή που ο ελληνικός λαός καλείται να βάλει πλάτη.

Σε σχέση με τον συγκεκριμένο υποψήφιο τον κ. Αλαφούζο, στον οποίο αναφερθήκατε, οι προϋποθέσεις συμμετοχής στον διαγωνισμό είναι πάρα πολύ αυστηρές. Η κάθε εταιρεία, η οποία συμμετέχει έχει καταθέσει τις φορολογικές και τραπεζικές της ενημερότητες. Όλα αυτά έχουν εξεταστεί ενδελεχώς. Εδώ είμαστε για να δούμε και οτιδήποτε άλλο.

Σε σχέση με τις κατηγορίες, οι κατηγορίες έχουν…

**ΝΙΚΟΛΑΟΣ ΝΙΚΟΛΟΠΟΥΛΟΣ:** Δηλαδή το έχετε ψάξει; Είναι τραπεζικά ενήμερος;

**ΠΡΟΕΔΡΕΥΩΝ (Σπυρίδων Λυκούδης):** Κύριε συνάδελφε, επίκαιρες συζητήσεις συζητάμε, δεν κάνουμε…

**ΝΙΚΟΛΑΟΣ ΝΙΚΟΛΟΠΟΥΛΟΣ:** Μα, είναι μέσα την ερώτηση, κύριε Πρόεδρε.

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Μέσα στην ερώτηση, κύριε Νικολόπουλε, λέω ότι έχουν κατατεθεί τραπεζικές ενημερότητες, έχει γίνει ο έλεγχος των στοιχείων και τώρα είμαστε στο τελευταίο στάδιο της δημοπρασίας.

Επιτρέψτε μου να σας πω ότι το θλιβερό είναι το εξής: Πολλοί τολμούν να μιλούν γι’ αυτόν τον διαγωνισμό και η Αξιωματική Αντιπολίτευση λέει ότι είναι διαγωνισμός παρωδία, ένας διαγωνισμός, ο οποίος έχει εννέα συμμετέχοντες για τέσσερις τηλεοπτικές άδειες.

Αυτός ο διαγωνισμός είναι παρωδία και δεν ήταν παρωδία η ανοιχτή μεθόδευση με την οποία έδωσαν στην εταιρεία, η οποία αποτέλεσε τη συνεύρεση –για να μην πω τίποτα χειρότερο- των υπαρχόντων κακώς εχόντων και μη αδειοδοτημένων πανελλαδικών τηλεοπτικών σταθμών και παρέδωσαν τον αέρα της χώρας. Υπήρξε μια μεθόδευση. Και όπως είπε και ο Υπουργός Υποδομών, τα πράγματα σε σχέση με αυτήν την σύμβαση πρέπει οπωσδήποτε να πάρουν τον δρόμο τους.

Τι να συγκρίνει κανείς; Να συγκρίνει τον διαγωνισμό που διεξάγεται τώρα, ο οποίος έχει πάρα πολύ αυστηρές προϋποθέσεις για την εταιρική μορφή, με τον διαγωνισμό της «DIGEA», τον διαγωνισμό για τον πάροχο δικτύου, ο οποίος ακόμη και μονοπρόσωπες εταιρείες άφηνε να συμμετέχουν και που δεν είχε ως προαπαιτούμενο κανέναν έλεγχο για την προέλευση των κεφαλαίων; Να συγκρίνει τον διαγωνισμό, που διεξάγεται τώρα με έναν διαγωνισμό, ο οποίος παραβίαζε την αρχή, την οποία παντού επιζητούμε να εφαρμόζεται, να μην είναι ο ίδιος ο πάροχος δικτύου με τον πάροχο περιεχομένου;

Εγώ θέλω, κύριε Νικολόπουλε, κλείνοντας, να απευθυνθώ, κατ’ αρχάς, στη Νέα Δημοκρατία και να της πω ότι πρέπει σήμερα να ανασκευάσει, να ανακαλέσει και να αλλάξει τη γραμμή περί ακύρωσης του διαγωνισμού. Τι λέει ότι θα κάνει η Νέα Δημοκρατία, δηλαδή; Θα δοθούν άδειες μετά από τριάντα χρόνια σε αυτήν τη χώρα, για πρώτη φορά νόμιμες και εάν ποτέ πάρει την εξουσία θα τις ανακαλέσει και επιστρέψει τα λεφτά; Για να τις δώσει μετά σε ποιους; Για να επαναφέρει αυτό το καθεστώς; Στοιχειώδης γενναιότητα και λογική χρειάζεται. Σήμερα, πρέπει η Νέα Δημοκρατία, αντί να μας κάνει κριτική, να ανακαλέσει και να πει ότι θα αναγνωρίσει το αποτέλεσμα και να μην κοροϊδεύει τον ελληνικό λαό και να αναφερθεί στις αποφάσεις του Συμβουλίου της Επικρατείας, οι οποίες λένε εδώ και χρόνια ότι το καθεστώς αυτό είναι παράνομο και στις τελευταίες αποφάσεις σε σχέση με τα ασφαλιστικά μέτρα που κατέθεσαν οι τηλεοπτικοί σταθμοί, οι οποίες στο σκεπτικό τους αναφέρουν ότι υπάρχει δημόσιο συμφέρον για την ταχεία ολοκλήρωση του διαγωνισμού. Αυτή η Κυβέρνηση θα εφαρμόσει και το Σύνταγμα και τους νόμους.

Θέλω να απευθυνθώ, κύριε Νικολόπουλε, και στους προκατόχους μου, οι οποίοι τελευταία, για λίγα λεπτά δημοσιότητας, έχουν πάρει το ξίφος και μας επιτίθενται. Θα τους καλέσω να τιμήσουν το παρελθόν τους, να εξηγήσουν στον ελληνικό λαό γιατί δεν έκαναν αυτό που προέβλεπε ο νόμος και γιατί δεν έγινε διαγωνισμός επί δικής τους θητείας. Τους έβαλε κάποιος τρικλοποδιές; Τους πίεσε κάποιος; Έβαλαν οι ίδιοι τρικλοποδιά στον εαυτό τους; Αυτά περιμένει να ακούσει από προκατόχους δικούς μου ο ελληνικός λαός και όχι φθηνή κριτική.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Να πείτε για την ταινιοθήκη της ΕΡΤ, κύριε Παππά, και πώς έφτασε στα χέρια του «ΣΚΑΪ».

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, κύριε Υπουργέ, παρακαλώ!

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Ολοκληρώνω σε τριάντα δευτερόλεπτα, κύριε Πρόεδρε, και σας ευχαριστώ για την ανοχή.

Τέλος, θέλω να πω σε όλους τους συμμετέχοντες στον διαγωνισμό: Τρόπος για υπέρβαση της νομιμότητας δεν υπάρχει και κανένας δεν πρέπει να προκαλεί την τύχη του. Οι νόμοι ισχύουν για όλους ανεξαρτήτως τσέπης, ανεξαρτήτως ονόματος, ανεξαρτήτως ενδόξου παρελθόντος και μέλλοντος. Τελεία και παύλα.

Όποιος νομίζει ότι μπορεί, τρομοκρατώντας δημόσιους λειτουργούς, να παρακάμψει την πρώτη διαδικασία, η οποία είναι διαφανής και κρυστάλλινη για το διαγωνισμό, πλανάται πλάνην οικτράν και νομίζω ότι ζει σε προηγούμενες εποχές.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Υπουργέ.

Κυρίες και κύριοι συνάδελφοι, σειρά έχει η πρώτη με αριθμό 1175/22-8-2016 επίκαιρη ερώτηση πρώτου κύκλου της Βουλευτού Σερρών της Νέας Δημοκρατίας κ. Φωτεινής Αραμπατζή προς τον Υπουργό Αγροτικής Ανάπτυξης και Τροφίμων, σχετικά με το «πάγωμα» του συνόλου των εκτιμήσεων των ζημιών στις εκμεταλλεύσεις του αγροτοκτηνοτροφικού κόσμου και κατ’ επέκταση των αποζημιώσεων από τον ΕΛΓΑ.

Θα απαντήσει ο Αναπληρωτής Υπουργός Αγροτικής Ανάπτυξης και Τροφίμων κ. Μάρκος Μπόλαρης.

Κυρία συνάδελφε, έχετε δύο λεπτά για την πρωτολογία σας.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Κύριε Υπουργέ, η πρώτη μέρα κοινοβουλευτικού ελέγχου μετά τη διακοπή του Αυγούστου συμπίπτει με την κατάρρευση μιας από τις ουρανομήκεις υποσχέσεις της Κυβέρνησης Τσίπρα-Καμμένου. Και ποιας άλλης, βεβαίως; Αυτής της κατάργησης του ΕΝΦΙΑ. Ποιος δεν θυμάται άλλωστε τις προεκλογικές δεσμεύσεις του κ. Τσίπρα και του κ. Καμμένου, που καλούσαν τον κόσμο να μην πληρώσει τον ΕΝΦΙΑ, ως έναν πολύ άδικο φόρο; Ποιος δεν θυμάται τον κ. Τσακαλώτο να διαδηλώνει έξω από την εφορία της Θεσσαλονίκης με πανό και να υπόσχεται την κατάργηση του ΕΝΦΙΑ;

Αντ’ αυτού, λοιπόν, σήμερα, 29 Αυγούστου περισσότεροι από διακόσιοι πενήντα χιλιάδες ιδιοκτήτες καλούνται να πληρώσουν περίπου χίλια ευρώ περισσότερο ΕΝΦΙΑ από αυτόν που επέβαλε η «κακιά», κατά τα άλλα, Νέα Δημοκρατία.

Βεβαίως, ανάλογες υποσχέσεις πουλήσατε -για να μην πω επί το λαϊκότερον «φλομώσατε»- στους αγρότες, όπως και ανάλογες υποσχέσεις έδινε επί επταμήνω, η ηγεσία σας, κύριε Υπουργέ, στους εκτιμητές του ΕΛΓΑ, ότι θα λύσετε το θέμα των μετακινήσεών τους, προκειμένου να επιτελέσουν το εκτιμητικό τους έργο, πρόβλημα μετακινήσεων που εσείς δημιουργήσατε, βεβαίως, και θα απαλλάξετε τους αγρότες τουλάχιστον από το άγχος και της πολύμηνης καθυστέρησης στις εκτιμήσεις και άρα στις αποζημιώσεις για τις ζημιές που υφίστανται στο φυτικό τους και ζωικό τους κεφάλαιο.

Και λέω προηγουμένως ότι εσείς δημιουργήσατε αυτό το πρόβλημα, γιατί με το γνωστό μνημόνιο Τσίπρα-Καμμένου, κύριε Υπουργέ, αλλάξατε το πλαίσιο λειτουργίας της διενέργειας του εκτιμητικού ελέγχου για τις αναγκαίες εκτιμήσεις που πρέπει να κάνουν οι συγκεκριμένοι εκτιμητές, που, σημειωτέον, διασφαλίστηκε με την κοινή υπουργική απόφαση επί Νέας Δημοκρατίας στις 31-1-2014 και με την ψήφιση, βεβαίως, μιας άλλης διάταξης στις 6-7-2016, με την οποία προτείνεται πλέον στους εκτιμητές του ΕΛΓΑ να μετακινούνται με μέσα μαζικής μεταφοράς, προκειμένου να πάνε στα χωράφια των αγροτών και να κάνουνε τις εκτιμήσεις.

Είναι ρύθμιση η οποία όχι μόνο, βεβαίως, δεν λύνει το πρόβλημα που έχετε δημιουργήσει, αλλά δημιουργεί -επιτρέψτε μου να πω- τη θυμηδία -για να μην πω την αγανάκτηση- του αγροτοκτηνοτροφικού κόσμου, που δεν φτάνει που υφίσταται ζημίες, αλλά έχει να δει και εκτιμητή του ΕΛΓΑ στα χωράφια του δεν ξέρω κι εγώ πόσους μήνες.

Αποτέλεσμα, λοιπόν, κύριε Υπουργέ, είναι ότι από τον Απρίλιο και μετά, που προέκυψε αυτή η αναγκαστική αναστολή των εκτιμήσεων, περισσότερες από εκατό χιλιάδες δηλώσεις ζημίας έχουν, βεβαίως, υποβληθεί, για πάνω από δέκα εκατομμύρια στρέμματα και πολλά απ’ αυτά έχουν καταστεί άνευ εκτιμητικού αντικειμένου, γιατί έχει παρέλθει ο κρίσιμος χρόνος.

Θα ήθελα, λοιπόν, να ρωτήσω σε ποιες άμεσες ενέργειες προτίθεστε να προβείτε, προκειμένου να επαναφέρετε την προτέρα και ορθώς λειτουργούσα κατάσταση στη διενέργεια του εκτιμητικού ελέγχου από τους αρμοδίους του ΕΛΓΑ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κυρία Αραμπατζή.

Κύριε Υπουργέ, έχετε τον λόγο.

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κυρία συνάδελφε, αφού αναφερθήκατε σε θέμα που δεν αφορά το Υπουργείο Αγροτικής Ανάπτυξης, είναι καλό δι’ ολίγον να σας πω ότι κατανοούμε την αγωνία σας για τις δηλώσεις ΕΝΦΙΑ όσων θα πληρώσουν παραπάνω, υπογραμμίζοντας ότι επί επτά εκατομμυρίων τετρακοσίων χιλιάδων φορολογουμένων και φορολογικών δηλώσεων η αύξηση αφορά διακόσιες πενήντα χιλιάδες. Κατανοητή η αγωνία σας! Αυτό δείχνει και την πολιτική διαφορά και αντίληψη στην προσέγγιση που έχει η Κυβέρνηση από την Αξιωματική Αντιπολίτευση.

Σε σχέση με την ερώτησή σας, η αλήθεια είναι πως όταν την πήρα, έψαξα να βρω πότε την καταθέσατε, γιατί έχω την εντύπωση ότι αυτά τα οποία λέει δεν συμβαίνουν σήμερα. Συνέβησαν για κάποιους μήνες πριν, ένα διάστημα που υπήρξε η εκπνοή, η λήξη μιας υπουργικής απόφασης. Και στο μεσοδιάστημα μέχρι τη νομοθέτηση υπήρξε ένα κενό.

Ας βάλουμε, όμως, τα πράγματα στη σειρά. Αναφέρεστε στο κείμενο της ερώτησής σας στην καθυστέρηση πληρωμών σε σχέση με το 2015. Η αλήθεια, λοιπόν, είναι ότι έχουν καταβληθεί όλες οι υποχρεώσεις του ΕΛΓΑ για το 2015 –όλες!- εκτός από τις δηλώσεις για τις οποίες έχουν γίνει ενστάσεις.

Συγκεκριμένα, υπήρχε ένα ποσό, το οποίο ήταν 117 εκατομμύρια για τις αποζημιώσεις του 2015. Στις 10 Αυγούστου κατεβλήθησαν άλλα 16 εκατομμύρια, έτσι ώστε να έχουν ολοκληρωθεί στο 95% οι εισφορές ΕΛΓΑ 2015. Υπογραμμίζω ότι το 5% είναι λόγω υποβολής ενστάσεων, οι οποίες κρίνονται από τις επιτροπές, για να πληρωθούν άμεσα. Μόλις λήξουν οι ενστάσεις και έχουμε αποφάσεις, πληρώνονται.

Επίσης, έχουν πληρωθεί κονδύλια και για το πρώτο τρίμηνο του 2016. Το σύνολο είναι 132.960.000 ευρώ.

Στο δεύτερο κομμάτι θα αναφερθώ στην δευτερολογία μου, κύριε Πρόεδρε. Είμαστε καλυμμένοι.

Ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Σας ευχαριστώ, κύριε Υπουργέ.

Κυρία Αραπατζή, έχετε τον λόγο για τρία λεπτά για τη δευτερολογία σας.

**ΦΩΤΕΙΝΗ ΑΡΑΠΑΤΖΗ:** Επειδή διέκρινα έναν άκρως ειρωνικό τόνο στην απάντησή σας, κύριε Υπουργέ, εμένα προσωπικά η ειρωνεία σας δεν με απασχολεί. Φαντάζομαι, όμως, ότι θα πρέπει να απασχολεί εσάς και θα περίμενα τουλάχιστον μια συγγνώμη γι’ αυτό που υφίστανται σήμερα οι πολίτες σε σχέση με τον ΕΝΦΙΑ.

Συγχωρείστε μας, κύριε Υπουργέ, που φέρνουμε στις επίκαιρες ερωτήσεις θέμα της αμεσότατης επικαιρότητας, που αυτήν τη στιγμή πλήττει όλον τον κοινωνικό και επαγγελματικό ιστό της χώρας.

Για να έλθουμε στην ερώτηση αυτή καθ’ εαυτή, γιατί εξεπλάγητε, όπως είπατε, όταν την αναγνώσατε, να πάμε, λοιπόν, στην αλήθεια που εμείς ξέρουμε, σε σχέση με την καταβολή των αποζημιώσεων από τον οργανισμό σας.

Είναι αλήθεια, κύριε Υπουργέ, ότι οι αποζημιώσεις του έτους 2015 ανέρχονται στα 35 εκατομμύρια ευρώ; Είναι αλήθεια ότι επί τετράμηνο δεν καταβάλλατε ευρώ στους πληγέντες αγρότες, όταν παγίως -και επί προηγούμενης διακυβέρνησης- δύο φορές τον μήνα καταβάλλονταν οι αποζημιώσεις; Με τέτοια περιοδικότητα.

Είναι αλήθεια ότι χρωστάτε αυτήν τη στιγμή -τον ένατο μήνα του 2016- 19 εκατομμύρια από τις αποζημιώσεις του 2015, όταν παγίως, κύριε Υπουργέ, για κάθε προηγούμενο έτος το πρώτο τρίμηνο του επόμενου έτους καταβάλλονταν εις ολόκληρον οι αποζημιώσεις;

Δηλαδή, με τις λογικές της προηγούμενης κυβέρνησης, κύριε Υπουργέ, από τον Μάρτιο του 2016 έπρεπε να είχατε εξοφλήσει και όχι να έρχεστε και να λέτε εδώ ψεύτικα νούμερα και αριθμούς.

Επίσης, θα μου επιτρέψετε να σας υπομιμνήσκω ότι οι ενστάσεις, κύριε Υπουργέ, δεν είναι κάτι πρωτοφανές σε σχέση με τις εκτιμήσεις. Πάντοτε και παγίως υπήρχαν οι ενστάσεις και πάντοτε και παγίως και στην ώρα τους πλήρωνε ο ΕΛΓΑ. Μη θέλετε, λοιπόν, να αποποιηθείτε των ευθυνών. Τα νούμερα είναι συγκεκριμένα.

Και μιας και λίγο προκαλείτε, θέλω να μου πείτε το εξής: Γνωρίζετε ότι με αυτή την ωραία τροποποίηση στο εκτιμητικό έργο των υπαλλήλων του ΕΛΓΑ οι ανταποκριτές του δήμου έχουν εγκαταλείψει το έργο τους, οι οριοδείκτες δεν πάνε να βοηθήσουν τους εκτιμητές του ΕΛΓΑ, με αποτέλεσμα οι εκτιμητές του ΕΛΓΑ να αποδίδουν το 10% αυτού που απέδιδαν τα προηγούμενα χρόνια και οι ασφαλισμένοι αγρότες, οι οποίοι καταβάλλουν κανονικά τις εισφορές τους, να είναι δύο ταχυτήτων; Εκεί, δηλαδή, που φθάνει η συγκοινωνία του ΚΤΕΛ, για να πάει ο εκτιμητής του ΕΛΓΑ και εκεί που δεν φθάνει η συγκοινωνία του ΚΤΕΛ και άρα, ο αγρότης δεν δικαιούται εκτίμησης και άρα, δεν δικαιούται και αποζημίωσης.

Δεν δικαιούται αποζημίωσης, παρ’ ότι πληρώνει, κύριε Υπουργέ, τις ασφαλιστικές του εισφορές και δεν δικαιούται αποζημίωσης, παρ’ ότι, όταν πάει να κάνει δήλωση για τις αποζημιώσεις του, πληρώνει εισφορά.

Και για να ξεκαθαρίσουμε τα πράγματα -γιατί οι εποχές είναι πολύ δύσκολες- εδώ, κύριε Υπουργέ, δεν ήρθαμε για να κάνουμε μια συντεχνιακή διεκδίκηση των αιτημάτων των εκτιμητών του ΕΛΓΑ. Πρόκειται απολύτως για έναν κωδικό που ανήκει στον ΕΛΓΑ, δεν επιβαρύνει καθόλου τον κρατικό προϋπολογισμό και προέρχεται από τις εισφορές των αγροτών. Και εσείς αυτή τη στιγμή παρακρατάτε παρανόμως αυτά τα χρήματα, όπως παρακρατάτε, φαντάζομαι, παρανόμως -και χρειαζόμαστε μια απάντηση- όσα διαθέσιμα του ΕΛΓΑ υπάρχουν. Σας θυμίζω ότι «σκουπίσατε» 50 εκατομμύρια με την περιβόητη εκείνη ΠΝΠ τον Απρίλιο του 2015 και έκτοτε είναι άφαντα.

Αντί, λοιπόν, κύριε Υπουργέ, να μας απαντάτε με –να μου επιτρέψετε να πω- αναληθή στοιχεία, να μας απαντήσετε πότε θα καταβληθούν τα υπόλοιπα 19 εκατομμύρια που οφείλετε και πότε θα επιστρέψετε τα διαθέσιμα του ΕΛΓΑ, τα οποία «σκουπίσατε» με την περιβόητη ΠΝΠ του Απριλίου του 2015.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κυρία συνάδελφε.

Ορίστε, κύριε Υπουργέ, έχετε τον λόγο.

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και Τροφίμων):** Ο Κανονισμός της Βουλής προβλέπει το πώς λειτουργούμε και στις επίκαιρες ερωτήσεις και στις λοιπές.

Εάν, λοιπόν, εσείς θέλετε να λαϊκίσετε, παίρνοντας ένα θέμα της επικαιρότητας και φέρνοντάς το σε μια διαδικασία, η οποία έχει απάντηση δύο ή τριών λεπτών, να μη διαμαρτύρεστε όταν απαντούμε στη λαϊκίστικη έξαρσή σας.

Δεύτερον, αναφερθήκατε σε ψεύτικα στοιχεία. Σας το επιστρέφω αμέσως. Τα στοιχεία με τα οποία απαντούμε από αυτό το Βήμα, με συνέπεια και υπευθυνότητα, είναι στοιχεία τα οποία έχουν έρθει εγγράφως από τον ΕΛΓΑ.

**ΦΩΤΕΙΝΗ ΑΡΑΜΠΑΤΖΗ:** Να τα καταθέσετε στα Πρακτικά!

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και Τροφίμων):** Εάν, λοιπόν, κυρία συνάδελφε, έχετε άλλα στοιχεία, μπορείτε να επανέλθετε και με γραπτές ερωτήσεις.

**ΦΩΤΕΙΝΗ ΑΡΑΜΠΑΤΖΗ:** Σας είπαμε για τα 19 εκατομμύρια!

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και Τροφίμων):** Σας παρακαλώ πάρα πολύ να σεβαστείτε τη διαδικασία!

**ΦΩΤΕΙΝΗ ΑΡΑΜΠΑΤΖΗ:** Εσείς να τη σεβαστείτε, που κάνετε και υποδείξεις!

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και Τροφίμων):** Κύριε Πρόεδρε, θα μπορέσω να απαντήσω;

**ΠΡΟΕΔΡΕΥΩΝ (Σπυρίδων Λυκούδης):** Έχετε δίκιο, κύριε Υπουργέ.

Κυρία συνάδελφε, σας παρακαλώ, μη διακόπτετε!

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και Τροφίμων):** Το έγγραφο, το οποίο έχω από τον ΕΛΓΑ λέει ότι οι εκκρεμότητες που παραμένουν, εντοπίζονται σε ενστάσεις και επανελέγχους, όπου το ποσό, σύμφωνα με τις εκτιμήσεις των υπηρεσιών του ΕΛΓΑ, δεν ξεπερνά το 1,5 εκατομμύριο ευρώ.

**ΦΩΤΕΙΝΗ ΑΡΑΜΠΑΤΖΗ:** Για πότε;

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και Τροφίμων):** Προχωρώ, λοιπόν, στην απάντηση. Αν έχετε άλλες ερωτήσεις, προβλέπεται η διαδικασία…

**ΦΩΤΕΙΝΗ ΑΡΑΜΠΑΤΖΗ:** Θα επανέλθω.

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και Τροφίμων):** Να την ακολουθήσετε, να επανέλθετε. Και όταν έχετε ερωτήσεις για άλλα Υπουργεία, να επανέλθετε και να απευθυνθείτε στα αρμόδια Υπουργεία.

Οι υπηρεσίες, λοιπόν, του ΕΛΓΑ μέσα στο πλαίσιο της νομοθέτησης που έγινε στις 6 Ιουλίου, έχουν ήδη δώσει τις εντολές μετακίνησης για τους γεωτεχνικούς, για τους εκτιμητές. Έχουν ήδη αρχίσει οι εκτιμήσεις σε όλα τα υποκαταστήματα στην επικράτεια.

Γι’ αυτό είπα προηγουμένως ότι με έκπληξη διάβασα όσα διατυπώνετε στην ερώτησή σας, γιατί αυτά αφορούσαν το διάστημα πριν από τη νομοθέτηση από τη Βουλή και όχι το διάστημα στις 27 ή τις 28 Ιουλίου, όπου καταθέσατε την επίκαιρη ερώτηση.

Θέτετε και ένα θέμα για την αγωνία -που είναι δικαιολογημένη- των αγροτών για το τι θα γίνει με τις περιπτώσεις όπου έχουμε πρόβλημα με το αντικείμενο.

Διαβεβαιώνουμε, λοιπόν, τους αγρότες, όλους όσοι έχουν πληγεί και όλους όσοι έχουν ανάγκη από την υποστήριξη και από τις αποζημιώσεις από τον ΕΛΓΑ, ότι για τη διατύπωση του τελικού πορίσματος, με βάση το οποίο καταβάλλει ο ΕΛΓΑ τις αποζημιώσεις, οι υπηρεσίες λαμβάνουν υπ’ όψιν όλα τα στοιχεία για τη διαμόρφωση του ποσοστού της ζημιάς που διαμορφώνεται στο τέλος. Είναι, δηλαδή, οι αρχικές επισημάνσεις που γίνονται από τον τοπικό εκτιμητή, είναι οι προεκτιμήσεις, είναι τα τιμολόγια παράδοσης των προϊόντων, είναι οι «μάρτυρες» που αφήνονται από τα αγροτεμάχια και είναι βέβαια η τελική εκτίμηση. Είναι μια διαδικασία πέντε σημείων.

Γι’ αυτό είναι απολύτως σαφές ότι κανένας από τους παραγωγούς δεν έχει λόγο να ανησυχεί για τη διατύπωση του πορίσματος και φυσικά για το ποσό της καταβαλλόμενης αποζημίωσης, αφού όλα αυτά εφαρμόζονται και θα εφαρμοστούν και σήμερα.

Και βέβαια στην περίπτωση που έχουμε ζητήματα -ο παραγωγός το ξέρει, ο ζημιωθείς το ξέρει- έχουμε και τη διαδικασία των ενστάσεων για τον επανέλεγχο. Το ζητούμενο είναι τα χρήματα τα οποία καταθέτει ο Έλληνας αγρότης ως συνεισφορά στον ΕΛΓΑ, να φτάσουν πίσω στον συνάδελφό τους, στον αγρότη, ο οποίος έχει τη ζημία. Αυτή είναι η αγωνία και η έγνοια από το Υπουργείο.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Σειρά έχει η με αριθμό 6958/12-7-2016 ερώτηση του Βουλευτή Ηλείας της Νέας Δημοκρατίας κ. Κωνσταντίνου Τζαβάρα προς τον Υπουργό Αγροτικής Ανάπτυξης και Τροφίμων, σχετικά με τις καταστροφές στην παραγωγή του πορτοκαλιού στον Νομό Ηλείας από το έντομο του διαλευρώδους.

Στην ερώτηση θα απαντήσει ο Υπουργός ο κ. Μπόλαρης.

Κύριε Τζαβάρα, έχετε τον λόγο για δύο λεπτά για την πρωτολογία σας.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Κύριε Υπουργέ, προτού αναφερθώ στη συγκεκριμένη ερώτηση και δίκην προλεγομένων, θα ήθελα να πω ότι στραφήκατε προηγουμένως στην κυρία συνάδελφο, ενώ πριν από λίγες στιγμές παρέστημεν μάρτυρες της θεατροποίησης της διαδικασίας του κοινοβουλευτικού ελέγχου.

Φτάσαμε στο σημείο να ακούμε συνάδελφό μου και Υπουργό της Κυβέρνησης να έχουν στήσει μια συμπαιγνία για να κάνουν κοινοβουλευτικό έλεγχο στη Νέα Δημοκρατία και στον Πρόεδρό της! Αυτό, λοιπόν, κανένας δεν μπορεί να το ανεχθεί στην Αίθουσα αυτή, εφόσον, βεβαίως, είναι προσηλωμένος -όπως πρέπει και εσείς να είστε- στην τήρηση του πνεύματος και του γράμματος του Κανονισμού.

Αυτή εδώ η ερώτηση έχει μια ιστορία. Ξεκίνησε ως απλή ερώτηση. Αφορά ένα πολύ σημαντικό θέμα, πλην, όμως, δεν έτυχε της προσοχής του Υπουργείου σας, με αποτέλεσμα να μην πάρω την απάντηση που περίμενα τουλάχιστον να λάβω εγγράφως. Με τα δεδομένα αυτά την έτρεψα σε επίκαιρη.

Και πράγματι, εκτός από την επικαιρότητα στην οποία αναφέρθηκα και είναι η διαρκής επικαιρότητα του σεβασμού του πνεύματος του Συντάγματος και του Κανονισμού της Βουλής που μας αφορά όλους, υπάρχει και κάτι το οποίο πιστεύω ότι εσείς ειδικά θα πρέπει ήδη τουλάχιστον -δεν έχω κανέναν λόγο να περιμένω το αντίθετο- να το έχετε καλύψει με την προσοχή σας. Πρόκειται για τη μεγάλη εθνική προσπάθεια για την παραγωγική ανασυγκρότηση του τόπου στον πρωτογενή τομέα, στον αγροτικό τομέα της παραγωγής και της οικονομίας.

Εδώ, λοιπόν, πρωταρχική είναι η επιμέλεια που πρέπει να δείξουμε για να περισώσουμε και να προστατέψουμε τις ανταγωνιστικές καλλιέργειες, τις καλλιέργειες, δηλαδή, που σε συγκεκριμένους τόπους της Ελλάδας, λόγω του ευνοϊκού κλίματος και του περιβάλλοντος του ειδικού, έχουν δώσει πραγματικά ποιοτικούς καρπούς και αποτελούν ένα ανταγωνιστικό πλεονέκτημα για την οικονομία μας.

Έτσι, λοιπόν, στην περιοχή της Ηλείας, παραδοσιακά και συστηματικά, καλλιεργείται η πορτοκαλιά. Αυτό το δέντρο, τα τελευταία πέντε-έξι χρόνια, στην περιοχή τουλάχιστον του Δήμου Πύργου, του Δήμου Αρχαίας Ολυμπίας, του Δήμου Κρέστενας-Ανδρίτσαινας και του Δήμου Ολυμπίας-Ζαχάρως έχει προσβληθεί από ένα έντομο το οποίο συμπεριλαμβάνεται, όπως λέγουν οι ειδικοί, στην κατηγορία των ημιπτέρων.

Αυτό το συγκεκριμένο έντομο προσβάλει άμεσα μεν τα φυτά γιατί απομυζά τους θρεπτικούς χυμούς, έμμεσα δε γιατί δίνει τη δυνατότητα ανάπτυξης του μύκητα της καπνιάς στους βλαστούς, στα φύλλα και στους καρπούς, με αποτέλεσμα να υποβαθμίζεται ποιοτικά το προϊόν και να εκμηδενίζεται η εμπορική του αξία. Είναι σε απόγνωση οι πορτοκαλοπαραγωγοί της Ηλείας.

Γι’ αυτό, κύριε Υπουργέ, θέλουμε από μέρους της Κυβέρνησης και υμών προσωπικώς ζητούμε τη βοήθεια και την άμεση συνδρομή, ώστε συντονίζοντας τις υπηρεσίες του κράτους να ληφθούν όλα τα μέτρα που θα αποτελέσουν ανάσχεση και καταπολέμηση αυτού του φαινομένου, που ουσιαστικά έχει εκμηδενίσει το αγροτικό εισόδημα στη συγκεκριμένη καλλιέργεια.

Δεύτερον, θέλουμε από εσάς οπωσδήποτε συγκεκριμένες πρωτοβουλίες για να έχουμε αναχαίτιση του φαινομένου, γιατί επεκτείνεται συνεχώς. Μέχρι στιγμής έχει καλύψει το 50% των περιοχών όπου καλλιεργείται η πορτοκαλιά στο Νομό Ηλείας. Υπάρχουν και άλλες περιοχές που, απ’ ό,τι φαίνεται και απ’ ό,τι θρυλείται, του χρόνου ή μετά από δύο χρόνια θα έχουν τα ίδια φαινόμενα.

Τρίτον, τίθεται θέμα οικονομικής στήριξης των παραγωγών που σε συνθήκες οικονομικής κρίσης, εξαιτίας αυτού του λόγου έχουν απωλέσει τα εισοδήματά τους. Γι’ αυτό ακριβώς θα θέλαμε να πάρετε συγκεκριμένα μέτρα, τα οποία περιμένουμε να ακούσουμε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Κύριε Υπουργέ, έχετε τον λόγο.

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και Τροφίμων):** Κύριε συνάδελφε, το γεγονός ότι η προ-προηγούμενη ερώτηση αφορούσε τηλεοπτικούς σταθμούς και μεταδόσεις, σας επηρέασε για να το χαρακτηρίζετε θεατροποίηση.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Κύριε Υπουργέ, ειδικά εσάς σας σέβομαι.

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και Τροφίμων):** Να σας πω λοιπόν, γιατί πραγματικά είναι σημαντικό και καλά κάνατε και φέρατε την ερώτηση εδώ, ότι δεν είναι καινούργιο το φαινόμενο. Αυτός ο διαλευρώδης έχει επισημανθεί στη χώρα από το 1980. Είναι παλιά υπόθεση. Όμως δεν μας είχε δημιουργήσει πρόβλημα.

Η γνώμη των επιστημόνων είναι ότι υπήρχε ωφέλιμο έντομο το οποίο καταπολεμούσε αυτό τον διαλευρώδη. Κατέληξαν δε σε αυτό, γιατί υπάρχει και ένας άλλος αλευρώδης που είχε εξαπλωθεί σε όλη την Ελλάδα και τον οποίο με συντονισμένες ενέργειες καταφέραμε να αντιμετωπίσουμε. Υπήρχε μάλιστα και στην Αθήνα. Οι Αθηναίοι θυμούνται ότι είχε γεμίσει όλα τα εσπεριδοειδή και τα καλλωπιστικά της Αθήνας δημιουργώντας τεράστιο πρόβλημα.

Φέτος, όπως το λέτε, έχουμε πραγματικά εξάπλωση και σε περιοχές βορείως της αρχικώς εμφανισθείσης. Χρειάζεται συνεπώς μία συντονισμένη προσπάθεια στην οποία πρέπει να πάρουν μέρος και οι υπηρεσίες, κεντρικές και περιφερειακές, της Ηλείας και τα ινστιτούτα για την καταπολέμηση. Πρέπει επίσης να συνεργαστούμε και με τους παραγωγούς.

Εκείνο που διαβεβαιώνουν από πλευράς του επιστημονικού κόσμου και των ινστιτούτων, είναι πως υπάρχει ωφέλιμο έντομο με το οποίο πρέπει να παρέμβουν. Αυτό χρειάζεται όμως μία μελέτη. Ο διαλευρώδης έχει αντιμετωπιστεί σε άλλα κράτη. Χρειάζεται να υπάρχουν συνέργειες. Έχει ασχοληθεί και το Μπενάκειο και το κοντινό στην Ηλεία ΤΕΙ Καλαμάτας.

Χρειαζόμαστε έναν συντονισμό. Μας βρίσκετε σε αυτή τη φάση, στον συντονισμό που θα μας βοηθήσει να καταλάβουμε πώς θα στηρίξουμε το ωφέλιμο έντομο για να αντιμετωπιστεί το πρόβλημα.

Αυτό βέβαια δεν λύνει το ζήτημα φέτος. Φέτος χρειαζόμαστε άλλες ενέργειες. Πρέπει να παρέμβουμε. Μιλούμε λοιπόν με τους παραγωγούς, τις ενώσεις, τους συνεταιρισμούς και τις τοπικές υπηρεσίες για να έχουμε άμεση λύση, η οποία θέλει ορθολογική χρήση φαρμάκου για να αντιμετωπιστεί.

Διότι, όπως ξέρετε καλά, ο διαλευρώδης δεν πειράζει το πορτοκάλι, απλώς αφήνει μελιτώματα πάνω στον φλοιό του πορτοκαλιού κι εκεί κάθεται η «καπνιά».

Είμαστε, λοιπόν, σε συνεργασία για να έχουμε την έγκριση του εντομοκτόνου που χρειάζεται για να αντιμετωπιστεί η «καπνιά». Ελπίζουμε οι διαβεβαιώσεις των γεωπόνων που ασχολούνται με αυτό και από το Μπενάκειο και από το ΤΕΙ να είναι πως θα έχουμε ολική αντιμετώπιση. Αν δεν έχουμε, θα δούμε τα υπόλοιπα τα οποία ρωτάτε.

Η βεβαιότητα είναι ότι αν κινηθούμε σήμερα -γιατί το πρόβλημα μάς το έφεραν τώρα μέσα στον Αύγουστο- προλαβαίνουμε να σώσουμε την περίοδο και να στηρίξουμε το εισόδημα για να μην έχουν πρόβλημα οι παραγωγοί.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και Τροφίμων):** Σας ευχαριστώ κι εγώ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Τον λόγο έχει ο κ. Τζαβάρας.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Κύριε Υπουργέ, εγώ χαίρομαι γιατί αυτό που πραγματικά προσλαμβάνω από όσα είπατε, είναι ότι έχετε την πρόθεση να καταπολεμήσετε αυτή τη συγκεκριμένη κατάσταση, η οποία είναι δυσμενής και παράγει ζημιές. Εδώ, όμως, χρειάζεται να επιμείνω σε δύο πράγματα.

Κατ’ αρχάς, πολύ ορθά τα είπατε, αλλά αυτό που συνέβη τα τελευταία τρία-τέσσερα χρόνια με τον διαλευρώδη -γιατί, όπως πολύ ορθά είπατε, υπάρχουν άλλα δύο είδη στην ίδια συνομοταξία, ο εριώδης και ο αλευρώδης- με αυτόν που δίνει τη δυνατότητα ανάπτυξης της «καπνιάς», αυτού του μαυρίσματος, δηλαδή, των καρπών, δεν αφορά μόνο την αισθητική ζημιά αλλά και τη λειτουργική, γιατί ο «καπνιάς» που επικάθεται στους βλαστούς και τα φύλλα, περιορίζει τη φωτοσυνθετική ικανότητα του φυτού. Επομένως, πράγματι, έχουμε και εξ αυτού του λόγου, σε συνδυασμό και με την απομύζηση των θρεπτικών χυμών, μείωση της παραγωγής.

Θεωρώ, όμως, ότι μέχρι τώρα οι υπηρεσίες στην Ηλεία, αλλά και ο Οργανισμός «ΔΗΜΗΤΡΑ», που εδρεύει στην Πάτρα, έχουν ασχοληθεί με το θέμα. Σήμερα, μάλιστα, επικοινώνησα και με τον αρμόδιο εντομολόγο του Μπενάκειου Φυτοπαθολογικού Ινστιτούτου. Αυτό που τώρα έχει συμβεί είναι μια ειδική εξέλιξη στο ζήτημα και αφορά το εξής γεγονός:

Επειδή οι αγρότες και οι παραγωγοί αφέθησαν κατά κάποιον τρόπο ακαθοδήγητοι, έκαναν αλόγιστη χρήση εντομοκτόνων, με αποτέλεσμα μαζί με το συγκεκριμένο έντομο, να καταπολεμηθεί, να εξαλειφθεί και αυτό που πολύ ορθά ονομάσατε «ωφέλιμο παρασιτοειδές», δηλαδή ο φυσικός εχθρός, ο αντίπαλος ως έντομο του συγκεκριμένου ζημιογόνου. Θα είχε έρθει, λοιπόν, σε μια ισορροπία το ζήτημα, αν δεν υπήρχε αυτή η αλόγιστη, όπως προείπα, χρήση των εντομοκτόνων.

Άρα εδώ έχουμε μια ειδικότερη περίπτωση που αφορά το γεγονός ότι έχει διαταραχθεί η ισορροπία του οικοσυστήματος. Γι’ αυτό, με λίγα σχετικά χρήματα, απ’ ό,τι ρώτησα, μπορεί να ενισχυθεί αυτό το ωφέλιμο και ουσιαστικά να έχουμε καλύτερα αποτελέσματα του χρόνου.

Χαίρομαι, όμως, που έχετε πάρει ήδη την απόφασή σας. Και πιστεύω ότι προς αυτή την κατεύθυνση, αν καλέσετε τους αρμοδίους, θα υπάρξει αποτέλεσμα. Και θα συμβάλλουμε κι εμείς από την πλευρά μας με το να φέρουμε τα στοιχεία.

Το δεύτερο είναι το εξής: Κύριε Υπουργέ, θεωρώ ότι επιτέλους θα πρέπει εσείς ειδικά που είστε και νομικός, να συνδέσετε το όνομά σας με τον εξορθολογισμό και τον εκσυγχρονισμό του Κανονισμού Ασφάλισης Φυτικής Παραγωγής. Το άρθρο 2 προβλέπει μόνο δύο περιπτώσεις, τα φυσικά φαινόμενα και τα άγρια ζώα. Εκεί όπου υπάρχει η Συνθήκη RAMSAR, θεωρώ ότι δεν μπορεί να προστατέψει επαρκώς τους παραγωγούς, όταν μάλιστα, μετά από τη γενίκευση της υποχρεωτικότητας στην ασφάλιση, έχουμε πράγματι υποχρεώσει τους αγρότες να πληρώνουν πολύ σημαντικούς πόρους από το εισόδημά τους για εισφορές.

Αν δεν απατώμαι, είχα ακούσει από τον προκάτοχό σας, τον κ. Κουκουλόπουλο, να το απαντάει σε ερώτηση λέγοντας ότι ήδη στο Υπουργείο ήταν έτοιμη μια μεταρρύθμισή προς αυτή την κατεύθυνση.

Θα πρέπει και να εμπλουτιστούν, αλλά –αν θέλετε- και να επεκταθούν οι γεωργικές ασφαλίσεις του αρμοδίου οργανισμού και σε κάποιες σημαντικές περιπτώσεις ζημιών που προκαλούνται από βακτήρια και από έντομα.

Θεωρώ ότι αυτό αποτελεί μια υστέρηση, την οποία τουλάχιστον οφείλουμε όλοι απέναντι στους αγρότες, που ως παραγωγοί είναι εκτεθειμένοι σε τόσο πολλούς και μεγάλους κινδύνους, κυρίως σε μια στιγμή που όλοι προσδοκούμε από την παραγωγική ανασυγκρότηση του πρωτογενούς τομέα να έχουμε τη μεγαλύτερη και σημαντικότατη συμβολή στην ανάπτυξη την οποία όλοι προσδοκούμε μετά την ανάκαμψη για την οποία, επίσης, όλοι εργαζόμαστε.

Θεωρώ, λοιπόν, ότι σ’ αυτά τα δύο σημεία θα πρέπει και με τη δική σας τη βοήθεια να έχουμε αποτελέσματα εντός των προσεχών τουλάχιστον μηνών.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Ορίστε, κύριε Υπουργέ, έχετε τον λόγο.

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Κύριε συνάδελφε, επειδή γνωρίζω ότι προσέχετε ιδιαίτερα τις λέξεις και τις εκφράσεις, θα σας έλεγα ότι δεν έκανα αναφορά στο τι έγινε επιτόπου, στο πεδίο, αλλά είπα ότι οργανωνόμαστε, ώστε να υπάρξει ορθολογική χρήση των εντομοκτόνων, για να μπορέσουμε να αντιμετωπίσουμε το θέμα της καπνιάς. Αναφέρθηκα σ’ αυτό που έχει γίνει, χωρίς να το μνημονεύσω. Είμαστε υποχρεωμένοι τώρα να έχουμε δύο δράσεις. Δεν εκφράζω πρόθεση –σας διορθώνω- αλλά σας λέω ότι υπάρχει σχέδιο δράσης. Υπάρχουν δύο κατευθύνσεις, εκ των οποίων η μία είναι η οριστική αντιμετώπιση με τα ωφέλιμα και η άλλη είναι η φετινή αντιμετώπιση με την ορθολογική και λελογισμένη χρήση του φαρμάκου που αφορά την καπνιά, προκειμένου να προλάβουμε.

Κάνατε ορθώς και αναφερθήκατε εκτενώς στον ΕΛΓΑ. Θέλω να σας πω ότι υπάρχει επιτροπή η οποία δουλεύει για να υπάρξει ένας εκσυγχρονισμός, μια αλλαγή, μια βελτίωση στον κανονισμό τον οποίο έχει ο ΕΛΓΑ, αλλά αυτή η δουλειά είναι σύνθετη. Δηλαδή, δεν είναι απλά ένα νομικό κείμενο. Θέλει μια επιστημονική δουλειά, η οποία αφορά τον φυτικό κόσμο, μια επιστημονική δουλειά η οποία αφορά τον ζωικό κόσμο, όπως επίσης και μια δουλειά η οποία αφορά το ασφαλιστικό μέρος, δηλαδή να λειτουργούμε σύγχρονα και αποτελεσματικά.

Υπάρχει και μια πέμπτη δουλειά, η οποία αφορά το τεχνολογικό, το πώς δηλαδή μπορεί αυτός ο οργανισμός να λειτουργεί με ταχύτητες, αφού είμαστε σε μια ηλεκτρονική εποχή. Όλο αυτό το «δουλεύει» και ο ΕΛΓΑ και το Υπουργείο, για να φέρουμε ένα νομοθέτημα το οποίο θα είναι πλήρες και να μη θεωρηθεί ότι γίνεται παρέμβαση στο πρόβλημα με την καπνιά στον Πύργο και όχι στο πρόβλημα με την τομάτα στην Ιεράπετρα, αλλά να το αντιμετωπίσουμε σταδιακά.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε πολύ, κύριε Υπουργέ.

Κυρίες και κύριοι συνάδελφοι, έχω την τιμή να σας ανακοινώσω δύο αιτήματα για έγκριση αδειών απουσίας.

Ο κ. Αθανάσιος Μπούρας ζητεί άδεια ολιγοήμερης απουσίας στο εξωτερικό για προσωπικούς λόγους από 26 Αυγούστου μέχρι 2 Σεπτεμβρίου 2016.

Επίσης, η Βουλευτής του ΣΥΡΙΖΑ από τον Νομό Ημαθίας κ. Καρασαρλίδου Ευφροσύνη ζητεί άδεια ολιγοήμερης απουσίας στο εξωτερικό για προσωπικούς λόγους από 26 Αυγούστου μέχρι 1η Σεπτεμβρίου 2016.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΩΝ (Σπυρίδων Λυκούδης):** Συνεπώς η Βουλή ενέκρινε τις ζητηθείσες άδειες.

Ακολουθεί η τέταρτη με αριθμό 1179/23-8-2016 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τους Υπουργούς Οικονομικών και Αγροτικής Ανάπτυξης και Τροφίμων, σχετικά με τον ειδικό φόρο κατανάλωσης (ΕΦΚ) στο κρασί.

Θα απαντήσει ο Αναπληρωτής Υπουργός Οικονομικών κ. Τρύφων Αλεξιάδης.

Ορίστε, κύριε συνάδελφε, έχετε τον λόγο για την πρωτολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, η Κυβέρνησή σας προχώρησε στην άτυχη και απαράδεκτη επιβολή του ειδικού φόρου κατανάλωσης στο κρασί με επιβάρυνση 0,20 ευρώ ανά λίτρο. Αυτός ο φόρος, ανεξάρτητα κατηγορίας και αξίας κρασιού, έπληξε το χύμα κρασί λαϊκής κατανάλωσης. Σχεδόν διπλασιάστηκε η τιμή στο χύμα κρασί. Γι’ αυτό, άλλωστε, λέμε ότι είναι και άδικος αυτός ο φόρος.

Πρόκειται για έναν φόρο που συμβάλλει στην επιτάχυνση της καταστροφής μικρομεσαίων οινοπαραγωγών, διευκολύνοντας με αυτόν τον τρόπο τη συγκέντρωση και συγκεντροποίηση στις μεγάλες καπιταλιστικές αγροτικές και οινοποιητικές εκμεταλλεύσεις, οι οποίες θα γίνουν βέβαια ακόμα μεγαλύτερες, αφού αυτή είναι η πολιτική της κοινής αγροτικής πολιτικής της Ευρωπαϊκής Ένωσης, των ελληνικών κυβερνήσεων διαχρονικά, όπως βέβαια και της δικής σας, της σημερινής ΣΥΡΙΖΑ-ΑΝΕΛ.

Επίσης, πλήττει και άλλα εμπλεκόμενα επαγγέλματα του ελληνικού κλάδου, κυρίως τους αυτοαπασχολούμενους, τους μικρούς και μεσαίους επαγγελματίες. Αναφέρομαι στα μικρά, οικογενειακά οινοποιεία στο χώρο τις εστίασης, στις κάβες, αλλά και σε χιλιάδες εργαζόμενους που δουλεύουν στα οινοποιεία όλης της χώρας που κινδυνεύουν με απολύσεις, με εκ περιτροπής εργασία, με μειώσεις μισθών.

Το ΚΚΕ είχε αντιταχθεί σε αυτόν τον φόρο. Δεν τον είχε ψηφίσει, καταθέτοντας, μάλιστα, σχετική τροπολογία για την άμεση κατάργησή του, η οποία βέβαια δεν έγινε δεκτή από την Κυβέρνησή σας.

Τα αρνητικά αποτελέσματα είναι ήδη εμφανή. Οι πωλήσεις στο εσωτερικό της χώρας έχουν μειωθεί. Από τις εξήντα χιλιάδες αμπελουργικές εκμεταλλεύσεις που είναι καταγεγραμμένες στο αμπελουργικό μητρώο, μόνο οι είκοσι επτά χιλιάδες, δηλαδή το 17%, προέβησαν σε ψηφιακή υποβολή δήλωσης συγκομιδής, σύμφωνα όχι με στοιχεία του ΚΚΕ, αλλά με στοιχεία της ΚΕΟΣΟΕ. Συνεπώς, βέβαια, δεν υπάρχουν ούτε τα εκτιμώμενα έσοδα για το δημόσιο.

Τα ίδια αρνητικά μεγέθη του κλάδου εξαιτίας της κοινής αγροτικής πολιτικής που ενισχύονται με τον ειδικό φόρο κατανάλωσης ανακοινώθηκαν και στη γενική συνέλευση της ΚΕΟΣΟΕ, όπου τα στοιχεία είναι πολύ συγκεκριμένα. Ο ελληνικός αμπελώνας μειώθηκε κατά 20% περίπου το 2015. Η οινοπαραγωγή μειώθηκε κατά 30% περίπου τα τελευταία είκοσι πέντε χρόνια. Η κατανάλωση οίνου υποχώρησε τα τελευταία είκοσι χρόνια περίπου κατά 25%. Επίσης, η κατανάλωση ανά καταναλωτή έπεσε τα τελευταία είκοσι χρόνια κατά 25%.

Νομίζουμε, λοιπόν, ότι είναι δικαιολογημένη η αγωνία των μικρομεσαίων οινοπαραγωγών γι’ αυτόν τον φόρο, διότι αφορά φυσικά την επιβίωσή τους. Δεν φτάνει δηλαδή το αυξημένο κόστος παραγωγής, η φορομπηχτική πολιτική της Κυβέρνησης, η αύξηση των ασφαλιστικών εισφορών και τα διάφορα χαράτσια, τώρα έρχονται αντιμέτωποι και με αυτόν τον ειδικό φόρο κατανάλωσης στο κρασί.

Σας υπενθυμίζω τι είπε ο Ευρωπαίος Επίτροπος Οικονομικών Υποθέσεων για τον ειδικό φόρο κατανάλωσης, ξεκαθαρίζοντας ότι αποτελεί, όπως είπε, αποκλειστική επιλογή της Κυβέρνησης και μόνο. Βέβαια, για εμάς, για το ΚΚΕ, όλοι σας, και οι προηγούμενες συγκυβερνήσεις ΠΑΣΟΚ-Νέας Δημοκρατίας και η τωρινή ΣΥΡΙΖΑ-ΑΝΕΛ, έχετε σχεδιάσει από κοινού και υλοποιείτε αυτήν τη φορομπηχτική πολιτική εξόντωσης. Κανένας από εσάς δεν είναι αθώα περιστερά. Τώρα βέβαια ο ένας ρίχνει τις ευθύνες στον άλλον για να απαλλαγεί.

Να σας θυμίσω ότι από το 2012 και οι τότε κυβερνήσεις Νέας Δημοκρατίας-ΠΑΣΟΚ χρέωναν στο ΔΝΤ την κατάρτιση της αντιλαϊκής λίστας, η οποία συμπεριελάμβανε από τότε την επιβολή του πάγιου ειδικού φόρου στο κρασί, ενώ την είχαν καταρτίσει από κοινού με την τρόικα. Το ίδιο ακριβώς κάνετε και εσείς σήμερα. Αφαιμάζετε, δηλαδή, από κοινού τους εργαζόμενους ως καταναλωτές, τον φτωχό αγρότη και πριμοδοτείτε τους οινοβιομήχανους, δηλαδή το κεφάλαιο.

Με βάση, λοιπόν, όλα τα παραπάνω, σας ρωτάμε πάρα πολύ συγκεκριμένα τι σκοπεύετε να κάνετε. Με βάση και τα στοιχεία που σας παραθέσαμε, θα καταργήσετε αυτόν τον παράλογο καταστροφικό ειδικό φόρο κατανάλωσης στο κρασί;

Επίσης, θα ικανοποιήσετε το δίκαιο αίτημα και την απαίτηση των μικρομεσαίων αγροτών αμπελουργών, των αντιπροσώπων που πήραν μέρος στην τελευταία γενική συνέλευση της ΚΕΟΣΟΕ, για να καταργηθεί αυτός ο ειδικός φόρος;

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Ορίστε, κύριε Υπουργέ, έχετε τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε.

Κύριε Βουλευτά, για λόγους κοινοβουλευτικής τάξης θα ήθελα να πω ότι έχω απαντήσει στο ίδιο θέμα σε δύο επίκαιρες ερωτήσεις που έχουν υποβληθεί, σε γραπτές ερωτήσεις και σε αναφορές. Όμως, θα απαντήσω και στη δική σας. Απλά πρόκειται για ένα θέμα το οποίο νομίζω ότι έχει εξαντληθεί κοινοβουλευτικά. Δεν έχει νόημα να επανερχόμαστε συνέχεια στο ίδιο πράγμα.

Η Κυβέρνηση ήταν αναγκασμένη πριν έναν χρόνο με τον ν.4336 να πάρει σκληρά μέτρα, μετά από μια δύσκολη διαπραγμάτευση. Και έχουμε εξηγήσει πολιτικά το πολιτικό οδοιπορικό που μας ανάγκασε να φτάσουμε σ’ αυτήν τη συμφωνία.

Αντιλαμβάνομαι πλήρως τη διαφωνία σας με αυτά τα μέτρα. Βέβαια, κάποια στιγμή, για λόγους πολιτικής ιστορίας, καλό θα ήταν να ακούσουμε τη δική σας πολιτική πρόταση, το τι έπρεπε να γίνει τότε και όχι γενικά και αόριστα να κάνετε μια κριτική στην Κυβέρνηση. Αν έχετε το πολιτικό δικαίωμα της κριτικής χωρίς κατάθεση πρότασης, το αντιλαμβάνομαι.

Σε ό,τι αφορά, όμως, το συγκεκριμένο θέμα, επειδή το επαναφέρετε χωρίς να λέτε το ιστορικό, φέραμε μία διάταξη για ΦΠΑ στην εκπαίδευση, επακολούθησαν διαδικασίες, είχαμε εκλογές, έγινε μεγάλη συζήτηση στην ελληνική κοινωνία και η ελληνική Κυβέρνηση προσπάθησε να βρει μέτρα τα οποία θα μπορούσαν να είναι αντισταθμιστικά, ισοδύναμα φορολογικά, έτσι ώστε να αφαιρέσουμε τον ΦΠΑ από την παιδεία. Σε εκείνο το διάστημα δεν ακούσαμε να καταθέτετε κάποια πρόταση να αντικαταστήσουμε τα έσοδα από τον ΦΠΑ στην παιδεία με κάποιο άλλο έσοδο.

Η Κυβέρνηση μέσα στη διαπραγμάτευση κατάφερε και έφερε αυτά τα μέτρα. Ένα από αυτά ήταν και το συγκεκριμένο μέτρο. Για το συγκεκριμένο μέτρο τα προβλήματα τα ξέρουμε πάρα πολύ καλά. Είμαστε σε διαρκή επαφή με τον χώρο των οινοποιών. Στηρίζουμε την ελληνική οινοποιία, η οποία δίνει τις μάχες της και πάει πολύ καλά, για παράδειγμα, στο θέμα των εξαγωγών. Τη στηρίζουμε με κάθε μέτρο. Καταλαβαίνουμε απολύτως τα προβλήματα που δημιουργεί η συγκεκριμένη φορολογία, αλλά δεν μπορούμε να κάνουμε κάτι διαφορετικό.

Σε ό,τι αφορά γενικότερα το θέμα αυτό, έχουμε πάρει συγκεκριμένα μέτρα για να έχει αποτελέσματα ο συγκεκριμένος φόρος. Θα σας καταθέσω μια σειρά από έγγραφα που θα πω στη δευτερομιλία μου. Έχουμε κάνει και συγκεκριμένο επιχειρησιακό σχέδιο το οποίο από τις αρχές Αυγούστου έχει πάει στις ελεγκτικές υπηρεσίες, για να έχει αποτέλεσμα η συγκεκριμένη διαδικασία.

Σε ό,τι αφορά, λοιπόν, το συγκεκριμένο μέτρο, επιτρέψτε μου να κάνω μια γενική αναφορά. Αυτά τα μέτρα που ψηφίσαμε με τον ν.4336 δεν είναι μέτρα που εκφράζουν το ιδεολογικό μας DNA ή μέτρα τα οποία θα έχουμε μόνιμα στην Ελλάδα. Είτε αφορά τον φόρο στο κρασί είτε αφορά τον ΕΝΦΙΑ, είναι μέτρα τα οποία κάναμε για να κρατήσουμε τη χώρα σε μια πορεία μέσα από μια πολιτική αναγκαιότητα και όχι μέσα από μια πολιτική επιλογή. Όταν μπορέσουμε δημοσιονομικά να κάνουμε κάτι διαφορετικό, θα αρχίσουν αυτά τα μέτρα κλιμακωτά να αλλάζουν κατεύθυνση, φορολογικό περιεχόμενο και να έχουμε άλλη στόχευση. Δεν είναι αυτά τα οποία θα έχουμε μόνιμα στην Ελλάδα. Το έχουμε εξηγήσει αυτό πάρα πολλές φορές.

Μια και είπα γι’ αυτά, επιτρέψτε μου, κύριε Πρόεδρε -γιατί άκουσα πάρα πολλά περί ΕΝΦΙΑ σε αυτή την Αίθουσα προηγουμένως χωρίς να μπορέσω να απαντήσω- να πω ότι ο ΕΝΦΙΑ είναι ένα χαρακτηριστικό παράδειγμα. Ο ΕΝΦΙΑ για το 2016 -γιατί σχετίζεται με τα θέματα φορολογίας που βάζετε στην ερώτησή σας- παρά την καταστροφολογία, τη μαυρίλα, την παραπληροφόρηση που προσπάθησαν να κάνουν συγκεκριμένα μέσα μαζικής ενημέρωσης, συγκεκριμένα πολιτικά κόμματα, έρχεται τελικά μπούμερανγκ σε αυτούς. Διότι οι πολίτες, βλέποντας σήμερα τα εκκαθαριστικά τους, διαπιστώνουν ότι το 92% από τα 7,4 εκατομμύρια εκκαθαριστικά που έχουν βεβαιωθεί δεν έχει καθόλου ΕΝΦΙΑ, γιατί είναι κάτω από 1 ευρώ -δεν θα βγει καθόλου εκκαθαριστικό- ή έχει τον ίδιο ΕΝΦΙΑ με πέρυσι ή έχει λιγότερο ΕΝΦΙΑ από πέρυσι ή έχει ΕΝΦΙΑ μέχρι 10 ευρώ. Όλη η προηγούμενη προπαγάνδα, λοιπόν, κατέρρευσε γι’ αυτούς που δεν έχουν ούτε πολιτική στρατηγική ούτε έχουν έναν σχεδιασμό για το τι πρόκειται να γίνει.

Στα συγκεκριμένα ερωτήματα, όμως, της ερώτησής σας για να σας διευκολύνω, εγώ θα σας καταθέσω έγγραφο της Γενικής Διεύθυνσης Τελωνείων και Ειδικών Φόρων Κατανάλωσης, η οποία κάνει και πολύ καλή ελεγκτική δουλειά σε αυτούς τους τομείς, το έγγραφο που έχω στείλει στην ΓΓΔΕ πρόσφατα, μετά από αίτημα του Συνδέσμου Ελληνικού Οίνου, για να ενταθούν οι έλεγχοι αυτή την περίοδο ακριβώς για να έχει αποτελεσματικότητα ο φόρος και, τέλος, χρήσιμα στατιστικά στοιχεία τα οποία έχω δώσει σε απάντηση στον κ. Μπασιάκο σε γραπτό ερώτημα και τα οποία δεν έχουν αναρτηθεί ακόμα στο site της Βουλής, γιατί τώρα δόθηκε η γραπτή απάντηση. Αυτά για καλύτερη ενημέρωσή σας.

Σας καταθέτω, λοιπόν, τα πλήρη στοιχεία για να έχετε καλύτερη εικόνα.

(Στο σημείο αυτό ο Αναπληρωτής Υπουργός Οικονομικών κ. Τρύφων Αλεξιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Κύριε συνάδελφε, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, είπατε αρχικά ότι εξαντλήσατε κοινοβουλευτικά το θέμα.

Θα σας θυμίσω ότι το ΚΚΕ πολύ νωρίτερα από άλλους Βουλευτές άλλων κομμάτων κατέθεσε τη συγκεκριμένη ερώτηση προς εσάς, ανεξάρτητα αν τα άλλα κόμματα και οι Βουλευτές των άλλων κομμάτων παρακολουθούν κατά πόδας το πώς ακριβώς παρεμβαίνει το ΚΚΕ στη Βουλή και τι ερωτήσεις καταθέτει.

Είστε, όμως, υποχρεωμένος, ανεξάρτητα από αυτό, να απαντήσετε σε όλες τις επίκαιρες ερωτήσεις, αναφορές και ερωτήσεις που αφορούν είτε αυτό το θέμα είτε κάποιο άλλο. Άρα, λοιπόν, είναι ένα θέμα που υποχρεούσθε να απαντήσετε και στο κάτω-κάτω, δεν εξαντλείται, διότι δεν καταργείτε τον ειδικό φόρο κατανάλωσης. Και μάλιστα, λέτε εδώ ότι θα εντείνετε τους ελέγχους, για τους οποίους θα πω παρακάτω.

Είπατε επίσης για τα αντισταθμιστικά μέτρα. Γνωρίζετε πολύ καλά ότι η πολιτική πρόταση του ΚΚΕ, η πολιτική στάση του ΚΚΕ απέναντι στην πολιτική τη δική σας είναι εκ διαμέτρου αντίθετη, είναι μια πολιτική ρήξη απέναντι στο μεγάλο κεφάλαιο, στην πολιτική της Ευρωπαϊκής Ένωσης, στην Κοινή Αγροτική Πολιτική, γιατί ακριβώς αποτελεί την ταφόπλακα των μικρομεσαίων παραγωγών, των εργαζομένων συνολικά.

Άρα, θα μπορούσε το ΚΚΕ να θέσει ένα ζήτημα αντισταθμιστικών μέτρων, που εσείς το προβάλατε επικοινωνιακά για να συσκοτίσετε την πραγματικότητα, να μπερδέψετε τους εργαζόμενους, θεωρώντας ότι είτε με το ένα είτε με το άλλο αντισταθμιστικό μέτρο θα γλυτώσει κάποιος κλάδος, κάποιος τομέας οικονομίας, κάποιοι εργαζόμενοι; Ξεγελάτε τον κόσμο με όλα αυτά τα επικοινωνιακά τρικ, διότι είτε τον φόρο στην παιδεία είτε τον φόρο στο κρασί πάλι οι εργαζόμενοι θα τον πληρώσουν, πάλι οι αγρότες, πάλι οι εκπρόσωποι στον κλάδο της παιδείας.

Από εκεί και μετά, όλος σας ο καημός είναι το πώς θα εντείνετε τους φοροελέγχους για τον εντοπισμό τυχόν παράνομης παραγωγής και διακίνησης κρασιού, για την πάταξη δήθεν της φοροδιαφυγής. Αυτά είπατε και στις 28 του μήνα σε δικές σας δηλώσεις. Δηλαδή, τι μας λέτε; Μας λέτε ότι το 83% των αμπελουργών που δεν προέβησαν σε ψηφιακή υποβολή δήλωσης συγκομιδής είναι φοροφυγάδες, είναι απατεώνες. Δηλαδή, θα στραφείτε εσείς και οι δικοί σας έλεγχοι στο 83% των αμπελουργών. Αυτό μας λέτε.

Όχι, κύριε Υπουργέ, παράνομοι δεν είναι οι αμπελουργοί, παράνομος είναι ο φόρος που επιβάλλεται και η ληστρική φορομπηχτική σας πολιτική. Ενεργείτε κατ’ εντολήν των βιομηχάνων, οι οποίοι, λόγω της μείωσης της κατανάλωσης, θέλουν να ξεμπερδεύουν με τους μικρούς, για να συγκεντρώσουν στα χέρια τους και τη γη και την παραγωγή, να ελέγξουν όλο το κύκλωμα παραγωγής, εμπορίας και διακίνησης του κρασιού, προκειμένου να διασφαλίσουν την απρόσκοπτη κερδοφορία τους. Αυτούς και τις επιδιώξεις υπηρετεί η δική σας πολιτική, η Κυβέρνησή σας, όπως και τα άλλα κόμματα της Νέας Δημοκρατίας και του ΠΑΣΟΚ, όλοι ακριβώς την ίδια ρότα, πώς, δηλαδή, θα ενταθούν οι έλεγχοι, πώς θα παταχθεί η παραοικονομία, που η ίδια η πολιτική σας εκτρέφει και τώρα φυσικά υποκριτικά έρχεστε να πείτε πώς θα την πατάξουμε αυτήν την παραοικονομία.

Αναζητήστε τους φοροφυγάδες σε αυτούς που τα συμφέροντα εσείς υπερασπίζεστε, στους επιχειρηματικούς ομίλους, στους βιομήχανους, τους εφοπλιστές, στους μεγαλοξενοδόχους, στους οινοβιομήχανους, που απαλλάσσετε με χαριστικές ρυθμίσεις από δημοτικά τέλη, με φοροασυλία και προνόμια που τους δίνετε αφειδώς μέσω των αναπτυξιακών νόμων. Κουβέντα για το ποιος χάνει και ποιος κερδίζει.

Και θα σας μεταφέρω και μια εικόνα από μια κατ’ εξοχήν δυναμική αμπελοοινική περιοχή, τον Νομό Ηρακλείου, σε μια περιοχή όπου γενιές και γενιές μεγάλωσαν, σπούδασαν, έφτιαξαν νοικοκυριό από το αμπέλι και τα προϊόντα του, τη σταφίδα, το κρασί, το επιτραπέζιο, όπως και από το λάδι και η πολιτική της Ευρωπαϊκής Ένωσης, της Κοινής Αγροτικής Πολιτικής, των δικών σας κυβερνήσεων, έρχονται σήμερα και κατεδαφίζουν.

Κάποιοι μεγαλοεπιχειρηματίες οινοποιοί –και με αφορμή τον ειδικό φόρο- κάνουν ωμό εκβιασμό στους παραγωγούς, λέγοντάς τους ξέρετε τι; Εμείς, λέει, έχουμε το φόρο, αυτές τις τιμές δίνουμε. Έχουμε κόστος, τον φόρο, τα έξοδα εμφιάλωσης και ένα σωρό άλλα πράγματα. Λένε στους παραγωγούς «φέρτε τα σταφύλια σας και θα πληρωθείτε του χρόνου». Άλλος τους λέει το 30% της πληρωμής τα Χριστούγεννα και τα υπόλοιπα –στην καλύτερη περίπτωση- τον Ιούνιο. Να, λοιπόν, πώς εκβιάζουν μετακυλύοντας τον ειδικό φόρο στον ίδιο τον παραγωγό.

Οι μικρομεσαίοι αγρότες, δηλαδή, δεν έχουν κόστος; Τα φάρμακα, τα εφόδια, το πετρέλαιο, το κόστος συγκομιδής, αυτά δεν είναι κόστος; Δεν καταστρέφουν τη μικρομεσαία παραγωγή; Αυτή είναι η μεγαλύτερη παρανομία, που ούτε θέλετε, αλλά ούτε και μπορείτε να πατάξετε. Η παρανομία είναι σύμφυτη με τον ίδιο τον καπιταλιστικό τρόπο παραγωγής και έχει την αφετηρία της στην επιδίωξη εξασφάλισης του μέγιστου κέρδους από τους οινοβιομήχανους, από τα καρτέλ, τους μεσάζοντες, τους μεγαλέμπορους. Με τι τιμές νομίζετε ότι πάνε στα οινοποιεία τα σταφύλια τους οι παραγωγοί;

Για τη σουλτανίνα, που βγάζει άσπρο κρασί και ρετσίνα, είναι από 17 έως 20 λεπτά το κιλό. Ούτε όσο κοστίζει ένα τσιγάρο, όχι πακέτο, ένα τσιγάρο του πακέτου, κύριε Υπουργέ.

**ΠΡΟΕΔΡΕΥΩΝ (Σπυρίδων Λυκούδης):** Κύριε συνάδελφε, ολοκληρώστε.

**ΕΜΜΑΝΟΥΗΛ ΣΥΝΤΥΧΑΚΗΣ:** Ολοκληρώνω, κύριε Πρόεδρε.

Το ίδιο κάνουν και οι συνεταιριστικές ενώσεις Ηρακλείου και Πεζών. Αυτές είναι οι συνεταιριστικές ενώσεις, που έφτιαξαν η Νέα Δημοκρατία και το ΠΑΣΟΚ, που συνεχίσατε εσείς με τους δικούς σας νόμους, μετατρέποντας από ενώσεις παραγωγών σε ενώσεις κεφαλαιούχων, που δίνουν εξευτελιστικές τιμές για τα μαύρα ποικιλιακά σταφύλια, όπως το syrah, 30 έως 40 λεπτά το κιλό -ούτε ένα μικρό μπουκαλάκι νερό- και αυτά χρωστούμενα.

Αυτή, λοιπόν, είναι η πολιτική σας, που έρχεται να κατεδαφίσει, στην κυριολεξία να κονιορτοποιήσει ό,τι απέμεινε από τη μικρή και μεσαία παραγωγή και φυσικά επιτείνεται το πρόβλημα, κύριε Πρόεδρε, διότι υπάρχει το πρόβλημα της ανομβρίας φέτος στους παραγωγούς. Δεν βγάλανε μεγάλη παραγωγή και στα σταφύλια και στο λάδι. Και έρχεται να επιτείνει ακόμη περισσότερο αυτήν την απελπισία των παραγωγών.

Το ΚΚΕ, κύριε Υπουργέ, έχει πολιτική πρόταση, αλλά η πολιτική πρόταση δεν μπαίνει στον στενό κορσέ της δικής σας πολιτικής, της πολιτικής υποταγής στα μονοπώλια, στην Ευρωπαϊκή Ένωση, ούτε έχουμε συνεταιράκια την τρόικα, το «κουαρτέτο», το Διεθνές Νομισματικό Ταμείο, την Ευρωπαϊκή Κεντρική Τράπεζα. Όχι, μιλάμε για πολιτική ρήξης και ανατροπής αυτής της πολιτικής, για μια άλλη κοινωνία με λαϊκή εξουσία, όπου πραγματικά ο μικρός και μεσαίος παραγωγός θα συνεταιριστεί, δεν θα καταστραφεί, αλλά αυτό αποτελεί αγώνα διαρκή των εργαζομένων, σημαίνει ότι ο λαός πρέπει να πάρει την υπόθεση στα χέρια του, να ξεσηκωθεί. Γι’ αυτό και καλούμε όλους τους αγρότες, τους εργαζόμενους και τους επαγγελματίες στις 9 του Σεπτέμβρη στη Θεσσαλονίκη στο μεγάλο συλλαλητήριο, που οργανώνει το ΠΑΜΕ και άλλες ταξικές και συνδικαλιστικές οργανώσεις, το ταξικό συνδικαλιστικό κίνημα, απέναντι σε αυτήν την πολιτική που εφαρμόζει η Κυβέρνηση, η Ευρωπαϊκή Ένωση και όλο τον συρφετό της ευρωενωσιακής πολιτικής.

Ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, έχετε τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε. Δεν θα χρειαστώ τον τριπλάσιο χρόνο από αυτόν που προβλέπει ο Κανονισμός, όπως με ευγένεια παραχωρήσατε στον κύριο Βουλευτή, για να απαντήσω. Απλά εγώ θα προσπαθήσω να ξεκαθαρίσω κάποια πράγματα, για να μην δημιουργηθεί κάποια παρανόηση.

Κύριε Βουλευτά, δεν θα σας ακολουθήσω στην προσπάθειά σας την πολιτική αντιπαράθεση να τη ντύσετε με διάφορα σκοτεινά συμφέροντα και μια συνωμοσιολογία και ότι αυτή η Κυβέρνηση, γιατί είπατε βαριές εκφράσεις, υπηρετεί μεγαλοβιομήχανους και φέρνει χαριστικές ρυθμίσεις.

Φέρτε μου σε ποια προηγουμένη περίοδο έχουν γίνει σε όλους αυτούς τους «μεγάλο-» που είπατε, για να μην χάσω χρόνο για να τους πω, τόσοι πολλοί φορολογικοί έλεγχοι. Φέρτε μου σε ποια προηγούμενη περίοδο είδατε τέτοια αποτελέσματα. Πείτε μου πότε στο παρελθόν αυτοί οι οποίοι, όχι απλά είχαν φορολογική ασυλία, αυτοί οι οποίοι καθόριζαν τη φορολογική πολιτική και τους φορολογικούς ελέγχους σε φιλικά και σε αντίθετα πρόσωπα είχαν τέτοιους ελέγχους, όπως γίνεται αυτήν την περίοδο.

Θα ξεπεράσω, όμως, αυτήν εδώ...

**ΕΜΜΑΝΟΥΗΛ ΣΥΝΤΥΧΑΚΗΣ:** Μέσα εκεί συμπεριλαμβάνεται...

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Νομίζω ότι ο τριπλάσιος χρόνος που είχατε από την ομιλία σάς έδωσε τη δυνατότητα να πείσετε αυτούς, που μας ακούνε. Οι δυο μας είμαστε στη Βουλή, οι δυο μας και ο κύριος Πρόεδρος. Σεβαστείτε, λοιπόν, το ότι εγώ δεν διέκοψα καθόλου.

Σε ό,τι αφορά, όμως, το θέμα των ελέγχων, να είναι σαφές ότι ελέγχους θα κάνουμε και γι’ αυτήν τη φορολογία και για οποιαδήποτε άλλη φορολογία, διότι εμείς δεν παίζουμε με τις τύχες τους ελληνικού λαού. Έχουμε κάνει μια συμφωνία, πρέπει να υλοποιηθεί ένας προϋπολογισμός, πρέπει να έχουμε συγκεκριμένα έσοδα. Κάποια στιγμή αυτό που σας ζητάω -όχι προσωπικά, αλλά πολιτικά- είναι να απαντήσετε: Δεν θέλετε να έχουμε αυτόν τον φόρο. Θέλετε να έχουμε κάποιον άλλον φόρο στη θέση του; Δεν θέλετε να έχουμε ΕΝΦΙΑ. Θέλετε να έχουμε φόρο στην περιουσία; Και αν θέλετε να έχουμε φόρο στην περιουσία, σε ποια περιουσία και με ποιον στόχο είσπραξης;

Επιτέλους, καταθέστε μια πρόταση. Αυτό σας είπα εγώ. Διότι η πολιτική μας διαφορά είναι ότι θέλετε να έχετε έναν διαρκή ρόλο πολιτικού εισαγγελέα, χωρίς να καταθέτετε πολιτική πρόταση. Πολιτική διαφορά βεβαίως και έχουμε.

Σε ό,τι αφορά, λοιπόν, τον συγκεκριμένο φόρο, εξηγήσαμε την αναγκαιότητα, που μας οδήγησε στην επιβολή αυτού του φόρου, εξηγήσαμε γιατί πήραμε αυτήν την απόφαση και κάνουμε ό,τι είναι δυνατόν για να πετύχει φορολογικά το Υπουργείο Οικονομικών, έτσι ώστε να έχουμε έσοδα από εκείνες τις πηγές και από αυτούς που δεν πλήρωναν τόσα χρόνια, ώστε να μπορούμε να ελαφρύνουμε άλλες κατηγορίες πολιτών.

Είναι σαφέστατο ότι και αυτός ο φόρος και μια σειρά από άλλους φόρους, που αναγκαστήκαμε είτε να διατηρήσουμε είτε να νομοθετήσουμε αυτόν το χρόνο, είναι φόροι οι οποίοι θα επανεξεταστούν στο λογικό πλαίσιο των αλλαγών που θα έχουν, προσπαθώντας να ξεφύγουμε από την εποπτεία και να πάμε σε ένα διαφορετικό οικονομικό μοντέλο. Είναι σαφέστατη, λοιπόν, η στάση της Κυβέρνησης. Είναι σαφής και η πολιτική διαφορά που έχουμε. Να είστε, όμως, σίγουρος ότι εμείς με τα δημόσια οικονομικά δεν θα παίξουμε ούτε θα προσπαθήσουμε να ξεγελάσουμε είτε τους πολίτες είτε τη Βουλή.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Κυρίες και κύριοι συνάδελφοι, δεν θα συζητηθεί η δεύτερη με αριθμό 1181/23-8-2016 επίκαιρη ερώτηση πρώτου κύκλου της Βουλευτού Χαλκιδικής κ. Σωτηρίας Βλάχου του Λαϊκού Συνδέσμου-Χρυσή Αυγή προς τον Υπουργό Ναυτιλίας και Νησιωτικής Πολιτικής,σχετικά με την «ασυνειδησία των χειριστών σκαφών γρι-γρι και με τα εγκαταλελειμμένα αλιευτικά σκάφη, που προκαλούν προβλήματα στη διώρυγα της Νέας Ποτίδαιας», λόγω κωλύματος -ανειλημμένες υποχρεώσεις- του Υπουργού Ναυτιλίας και Νησιωτικής Πολιτικής.

Επίσης, δεν θα συζητηθεί η τρίτη με αριθμό 1178/22-8-2016 επίκαιρη ερώτηση δεύτερου κύκλου του Βουλευτή Αρκαδίας της Δημοκρατικής Συμπαράταξης ΠΑΣΟΚ-ΔΗΜΑΡ κ. Οδυσσέα Κωνσταντινόπουλου προς τον Υπουργό Εσωτερικών και Διοικητικής Ανασυγκρότησης, σχετικά με την έκδοση κοινής υπουργικής απόφασης για τον χαρακτηρισμό ως πλημμυροπαθών των περιοχών της Αρκαδίας, που επλήγησαν από τη θεομηνία του Ιουνίου, λόγω κωλύματος της πολιτικής ηγεσίας του Υπουργείου Εσωτερικών και Διοικητικής Ανασυγκρότησης.

Δεν θα συζητηθεί η πρώτη με αριθμό 1176/22-8-2016 επίκαιρη ερώτηση δεύτερου κύκλου του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Οικονομίας, Ανάπτυξης και Τουρισμού, σχετικά με την κατάσταση των κόκκινων δανείων στον Έβρο και τη Θράκη, λόγω απουσίας του αρμόδιου Υπουργού κ. Γεώργιου Σταθάκη στο εξωτερικό.

Δεν θα συζητηθεί η δεύτερη με αριθμό 1182/23-8-2016 επίκαιρη ερώτηση δεύτερου κύκλου του Βουλευτή Ευβοίας του Λαϊκού Συνδέσμου-Χρυσή Αυγή κ. Νικολάου Μίχου προς τον Υπουργό Οικονομικών,σχετικά με τη «σκανδαλώδη πώληση της «ΤΡΑΙΝΟΣΕ» έναντι του ευτελούς τιμήματος των 45 εκατομμυρίων Ευρώ», λόγω απουσίας του κυρίου Υπουργού Ευκλείδη Τσακαλώτου στο εξωτερικό.

Δεν θα συζητηθεί η τέταρτη με αριθμό 1180/23-8-2016 επίκαιρη ερώτηση δεύτερου κύκλου του Βουλευτή Αιτωλοακαρνανίας του Κομουνιστικού Κόμματος Ελλάδας κ. Νικολάου Μωραΐτηπρος τον Υπουργό Αγροτικής Ανάπτυξης και Τροφίμων, σχετικά με τον αποκλεισμό από την συνδεδεμένη ενίσχυση, με κριτήριο το άπιαστο όριο των 120 κιλών γάλα ανά ζώο, για χιλιάδες κτηνοτρόφους με εγχώριες φυλές εντατικής βοσκής, λόγω κωλύματος του ερωτώντος Βουλευτή.

Ολοκληρώθηκε η συζήτηση των επίκαιρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Με τη συναίνεση του Σώματος και ώρα 20.10΄ λύεται η συνεδρίαση για αύριο, ημέρα Τρίτη 30 Αυγούστου 2016 και ώρα 18.00΄, με αντικείμενο εργασιών του Σώματος νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**